qundao/data-zh-poetry huggingface dataset:
八月十五日田间请客
作者：文昭
朝代：清

社日中秋并一晨，小陈蔬果会比邻。尽情酒罢天将暮，扶醉人归月满身。粳稻香中风渐劲，雁鸿声里夜初均。长安歌吹诚如海，未必清欢若此真。
冬夜散步
作者：文昭
朝代：清

小院凄清夜，新霜压冻烟。风鸣黄叶树，月漏白云天。竹里鹤时唳，窗中人未眠。步檐闲倚杖，吟罢意茫然。
初夏西山道中绝句
作者：文昭
朝代：清

雨后青山淡欲无，晴光处处满平芜。一枝短策前生伴，可是当年范石湖。柳丝蘸雨金千缕，山际浮岚碧一痕。日晚牧儿驱犊过，炊烟浮出老人村。小桥雁齿隔林红，夹水人家宛宛通。最是清和好天气，一村新绿酒旗风。药阑东畔菜畦西，缓辔垂鞭信马蹄。粉蝶一双花里出，飞飞故著帽檐低。花藏竹掩小柴门，半架朱藤覆短垣。圣代极知非避世，偶逢鸡犬似桃源。晚烟散发出林间，一岁曾能几度还。十里吟鞭归未晚，夕阳影里过琅山。
初夏西山道中绝句·其一
作者：文昭
朝代：清

雨后青山淡欲无，晴光处处满平芜。一枝短策前生伴，可是当年范石湖。
初夏西山道中绝句·其三
作者：文昭
朝代：清

小桥雁齿隔林红，夹水人家宛宛通。最是清和好天气，一村新绿酒旗风。
初夏西山道中绝句·其二
作者：文昭
朝代：清

柳丝蘸雨金千缕，山际浮岚碧一痕。日晚牧儿驱犊过，炊烟浮出老人村。
初夏西山道中绝句·其五
作者：文昭
朝代：清

花藏竹掩小柴门，半架朱藤覆短垣。圣代极知非避世，偶逢鸡犬似桃源。
初夏西山道中绝句·其六
作者：文昭
朝代：清

晚烟散发出林间，一岁曾能几度还。十里吟鞭归未晚，夕阳影里过琅山。
初夏西山道中绝句·其四
作者：文昭
朝代：清

药阑东畔菜畦西，缓辔垂鞭信马蹄。粉蝶一双花里出，飞飞故著帽檐低。
寒夜拥炉效范陆体时小屋料理初毕
作者：文昭
朝代：清

坐拥重衾覆暖炉，一龛如橘蛰潜夫。青毡小叠红藤几，素壁高张碧海图。盘篆烟中烧柏子，煮茶声里睡狸奴。新诗改罢还思酒，絮督家僮犯夜沽。
春雨歌
作者：文昭
朝代：清

夜雨潇潇隔窗纸，久不听之听甚喜。耳根心境顿为清，柳眼花胎初受洗。疏钟几点禁城边，新雁一声云树里。遥思南亩田膏虚，野老扶犁东作始。
晓行羊房道中
作者：文昭
朝代：清

瘦马䭾残梦，惊看去路长。远烟低似水，小雪淡于霜。鸦阵连平陆，鸡声隔短墙。林端明霁色，不觉过羊房。
晓行羊房道中
作者：文昭
朝代：清
体裁：五言律诗

瘦马驮残梦，惊看去路长。远烟低似水，小雪淡于霜。鸦阵连平陆，鸡声隔短墙。林端明霁色，不觉过羊房。
晚晴气爽镫火可亲偶翻近诗甲乙编次因成一律
作者：文昭
朝代：清

得归茅屋远尘寰，造物多情不吝闲。惊酒断无门剥啄，亲人时有鸟问关。树头华月黄于橘，天外颓云墨似山。戏罢五禽还继火，数篇束笋手重删。
晚晴气爽镫火可亲偶翻近诗甲乙编次因成一律
作者：文昭
朝代：清
体裁：七言律诗

得归茅屋远尘寰，造物多情不吝闲。惊酒断无门剥啄，亲人时有鸟间关。树头华月黄于橘，天外颓云墨似山。戏罢五禽还继火，数篇束笋手重删。
晨霁园中作
作者：文昭
朝代：清

晨霁天无云，飒树凉风至。草木明朝曦，青桐影在地。小院阗无人，苔径紫钱翠。幽人午梦醒，自喜无尘事。焚香对黄老，薙草命童稚。且复举一卮，悠悠径酣醉。
村居书事有怀城中诸友
作者：文昭
朝代：清

得归茅屋赋闲居，却扫依然静者初。浮白心情批酒券，杀青事业勘农书。连筒引水看浇菜，步屣缘堤课牧猪。除是邻翁来问字，并无人迹到门闾。
焦山古鼎歌
作者：文昭
朝代：清

海门风动香烟细，古殿光歊神鬼睨。玉歊宝匰想同陈，纪甗秦匜定分类。刘侯山骨终菌蠢，吴女金伭祇侈媚。摩挲不敢近亵玩，郏鄏俨睹成周治。镜如对面鉴毛发，动植惊潜七行字。千年独葆形神全，水哭山呜囚奰屃。何时流落江之浒，亚字栏干杂珠翠。有明权相分宜严，不与秦家别枭鸷。议礼何曾准汉唐，但缀青词固高位。苞苴四海逾天家，香冠竟致忠良弃。忽传宝气烛京口，逮系须臾等儿戏。老奴固应宝康瓠，大哉奚取宗庙器。金绳铁锁喧周道，席裹毡包拥津吏。忠弼堂前沈水焚，有耳耻闻鄢赵议。从来神物戒饕餮，培塿一败成转易。破镜飞天杳莫期，明珠还浦堪嗟异。感伤离合竟何常，移植灵岩享高士。清昼絪缊梵唱开，深堂斓驳魈踪避。洞荒三诏怪鹰巢，郁鬯谁陈举前堕。阅世昆明几劫灰，乾坤蚁战曾何啻。嗟予裹足未能游，屈首红蟫甘槁悴。江天安得眼双明，急呼袍笏轩昂拜。彭城跃水不可见，蕞尔那许同轩轾。程君好古继前邈，辨析鸟虫漏天意。书窗三复王维篇，瓦鼎茶烟飏诗思。
由畏吾村入磨石口值雨
作者：文昭
朝代：清

更入村深处，疏林十里蝉。前山新过雨，隔树远闻泉。吾意思编屋，平生懒问田。是中有佳客，应为访斜川。时序倏已变，秋岚压接。荒烟迷旧垒，古木暗丛祠。摇落中年兴，渔樵出世思。邮亭渺何许，树杪见青旗。
由畏吾村入磨石口值雨·其一
作者：文昭
朝代：清

更入村深处，疏林十里蝉。前山新过雨，隔树远闻泉。吾意思编屋，平生懒问田。是中有佳客，应为访斜川。
由畏吾村入磨石口值雨·其二
作者：文昭
朝代：清
体裁：五言律诗

时序倏已变，秋岚压接䍦。荒烟迷旧垒，古木暗丛祠。摇落中年兴，渔樵出世思。邮亭渺何许，树杪见青旗。
由畏吾村入磨石口值雨·其二
作者：文昭
朝代：清

时序倏已变，秋岚压接。荒烟迷旧垒，古木暗丛祠。摇落中年兴，渔樵出世思。邮亭渺何许，树杪见青旗。
盘泉
作者：文昭
朝代：清

四山乱山堆，泉声石底响。问讯盘泉名，饭后一来访。崖高窄径纡，到此忽开敞。鲸甲走滑流，鱼鳞荡滉漾。岩僧迟我久，箕踞横藤杖。煮茗手支垆，拾薪披榛莽。展袖拂树阴，对坐平冈上。遥指青沟云，明朝约同往。
花朝后二日小雨一阵薄有寒色
作者：文昭
朝代：清

轻寒犹似早春时，独拥黄绸起较迟。燕子来寻当日垒，桃花开到过墙枝。一畦嫩雨栽花锸，半砚闲云中酒诗。兀坐不知门外事，翛翛惟觉据梧宜。
苇沟村
作者：文昭
朝代：清

早发苇沟村，膏车出邮传。倦睫带残睡，春风醒酒面。板桥响马蹄，拍拍起凫雁。圆沙平似镜，幽草细如线。此古长城窟，有辽作凉殿。川原罫眼布，界限犬牙穿。人坐安车中，行店默数遍。宿粮不再舂，已阅五州县。
送潘师归女青道院
作者：文昭
朝代：清

好雨宵来足，君归事耦耕。到门春水漫，压屋杏花明。短草扶轻策，长衫受晚晴。清明催上冢，吾亦欲山行。
避雨宿宏善寺
作者：文昭
朝代：清

薄暮出郭门，迢迢川路永。西崦日将沈，前村烟欲瞑。敲叶雨声繁，号林风势猛。电影划高原，遥认招提境。取径到禅关，隔离出镫影。蛩语古廊深，苔侵石灶冷。道人止我宿，剖瓜代煎茗。尘世万蝇蚋，卧此虚堂静。一枕梦魂清，晨钟催客醒。
重阳后三日登水南庄纵目楼
作者：文昭
朝代：清

扶醉登楼怯，临风醒困眠。菊残重九后，雁没夕阳边。淡月如佳士，青山改少年。横裁罗底绢，平远写遥天。
闻蛩
作者：文昭
朝代：清

秋来已十日，残暑未全平。忽听虫声动，能令凉思生。绪风时入树，北斗渐沈城。欹枕尚无寐，孤镫欲二更。
露坐
作者：文昭
朝代：清

露坐夜方浅，天外归云薄。新月挂西南，移时向城落。凉风入井阑，桐阴起乌鹊。镫火上楼台，流萤度珠箔。微凉静宵分，怀抱良不恶。吟诗欲忘眠，天街传夜柝。
新会崖山三忠祠联
作者：文晟
朝代：清
体裁：联

数千里浮海从君，备尝险阻；十万人同时死节，卓越古今。
新会崖山慈元殿联
作者：文晟
朝代：清
体裁：联

翔龙难挽中兴运；精卫空填大海波。
怀存庄
作者：文汉光
朝代：清

秋风动淮泗，万叶已纷飞。昨夜闻征雁，寒霜照铁衣。兵戈官道梗，患难故交稀。共有思亲泪，何当并辔归。
癸丑除夕时寄居双忠庵
作者：文汉光
朝代：清

萧条破寺寄寒毡，收拾闲堂肃祭筵。尚著黑貂存汉腊，愁听白鹤语尧年。拈花偶契佛三昧，缚草拚装鬼一船。剩有遗书藏复壁，来朝开帙理新篇。
挽曾国荃联
作者：文济寅
朝代：清
体裁：联

富贵几人到白头，惟楚有才，于斯为盛，独惜黄粱梦幻，片刻千秋，计吾乡历军兴来，如罗李，如王刘诸军，皆早因敌忾捐躯，数百年涟水钟灵，只遗此匑匑耆旧，克备达尊之三，老成人树典型，洵可云多福多寿耳，况燕谋保艾，爵府绥蕃，朝廷恤予弥优，且不乏孙曾继武；馨香万代光青史，以功受爵，其生也荣，尤欣丹陛恩浓，一门五谥，念潭庑自文正外，若忠悯，若靖毅二公，固亦已盖棺定论，十八省勋臣翊运，孰似兹绰绰同胞，特膺华衮者四，伯仲间见伊吕，真无惭难弟难兄哉，矧犀角流芳，麟图记绩，夷夏怀柔并至，又群钦惠敏易名。
挽曾纪泽联
作者：文炜
朝代：清
体裁：联

节秉要荒，泛九万里仙槎，聘使勋名追博望；神骑箕尾，袭二十年通侯，朝廷谥典慰元戎。
呈芸斋先生
作者：文点
朝代：清

天宝开元事已陈，风尘宇内老遗民。偶谈先世频挥涕，为破家园只负薪。训子八行文不灭，讼冤一疏血犹新。衣冠古朴人谁识，认是林宗垫角巾。
渡江
作者：文点
朝代：清

青山如故人，江水似美酒。今日重相逢，把酒对良友。
题曹叔则照
作者：文点
朝代：清

古井心情不起澜，画图犹著晋衣冠。形容莫诮吟诗瘦，曾见铜仙泣露盘。
夜次鹦鹉洲
作者：文良策
朝代：清

不从大道绕襄阳，已报前头是武昌。江汉夜寒春似梦，楼台人静月如霜。赋成鹦鹉终无命，立向烟波一断肠。拟把孤坟较疑冢，年年草长问谁芳。
纹波洲
作者：文良策
朝代：清

纹波洲上望，极目接苍茫。水落鱼矶浅，天空鸟道长。一声歌叹乃，孤棹倚沧浪。处处吹笳起，斜晖野寺旁。
钱春
作者：文良策
朝代：清

为问东风安所之，今宵留住绿杨枝。从来对酒易惆怅，况复送春伤别离。万事惊心多故物，百年分手几前期。子规与汝干何事，啼向人前十二时。
东园访南宋画院遗址
作者：文静玉
朝代：清

富景园西古路斜，疏林黄叶冷啼鸦。空馀金碧昭仪寺，无复丹青待诏家。夜月残山留马远，桃花团扇咏杨娃。宣和遗事分明在，德寿宫庭又奉华。
修明怨
作者：文静玉
朝代：清

修明与夷光，二女同入宫。宫中各妍妙，并蒂双芙蓉。如何姑苏台，惟说西施好。但见西施娇，不觉西施老。舞亦西施舞，歌亦西施歌。蛾眉不见赏，寂寞归山阿。红颜难保恩，玉颜难免妒。后来江采蘋，亦有《楼东赋》。
六幕山访南宋宫入斜
作者：文静玉
朝代：清

从古蛾眉怨入宫，长门老死后庭空。几堆浅土秋阴里，无数残碑暮雨中。晋代玉弓惊谢奂，汉家金碗失卢充。江山半壁朝廷小，一样怜香葬落红。花明雪艳谢飙轮，玉瘗香埋委路尘。霞帔自怜萤照晚，《霓裳》渐化蝶衣新。空江白雁凄才鬼，冷月红鹃哭丽人。二十四堆春草绿，可怜三十六宫春。中官麦饭酹斜曛，萧寺残钟入暮云。颈饰丹青留钿轴，腕阑金翠涴苔纹。花香吴寺还刘寺，草暗阎坟又贾坟。同是春山一抔土，胜他青冢葬明君。赋罢游仙赋梦华，青山曲处玉钩斜。空馀禾黍迷春燕，无复棠梨散暮鸦。鹦鹉楼台非故国，凤凰宫阙又谁家。更怜竺国双经匣，开落冬青一树花。
六幕山访南宋宫入斜·其一
作者：文静玉
朝代：清

从古蛾眉怨入宫，长门老死后庭空。几堆浅土秋阴里，无数残碑暮雨中。晋代玉弓惊谢奂，汉家金碗失卢充。江山半壁朝廷小，一样怜香葬落红。
六幕山访南宋宫入斜·其三
作者：文静玉
朝代：清

中官麦饭酹斜曛，萧寺残钟入暮云。颈饰丹青留钿轴，腕阑金翠涴苔纹。花香吴寺还刘寺，草暗阎坟又贾坟。同是春山一抔土，胜他青冢葬明君。
六幕山访南宋宫入斜·其二
作者：文静玉
朝代：清

花明雪艳谢飙轮，玉瘗香埋委路尘。霞帔自怜萤照晚，《霓裳》渐化蝶衣新。空江白雁凄才鬼，冷月红鹃哭丽人。二十四堆春草绿，可怜三十六宫春。
六幕山访南宋宫入斜·其四
作者：文静玉
朝代：清

赋罢游仙赋梦华，青山曲处玉钩斜。空馀禾黍迷春燕，无复棠梨散暮鸦。鹦鹉楼台非故国，凤凰宫阙又谁家。更怜竺国双经匣，开落冬青一树花。
凤凰山吊南宋故宫
作者：文静玉
朝代：清

凤凰山下凤凰门，南宋宫庭辇道存。八桂玉堂秋有迹，万松金阙翠无痕。披香阁圮春云散，洗粉池空暮雨昏。何处残山留一角，夕阳凝望最销魂。
月夜放鹤亭听鹤唳
作者：文静玉
朝代：清

放鹤亭中鹤，霜寒夜不眠。仙心出云表，清响答琴弦。我访巢居阁，因停罨画船。梅花三百树，素月正横烟。
由灵隐至韬光
作者：文静玉
朝代：清

几重精舍掩荆扉，一径苍苔上翠微。饥鼠惯从松上窜，幽禽时向竹间飞。雪翻小瀑潜通笕，云共残花半拂衣。清绝不知人世事，夕阳如水澹忘归。
碧城曲
作者：文静玉
朝代：清

碧城十二阑干曲，梵字回文亚蛾绿。阑前多少晓妆人，雪艳花明都似玉。绕砌三花玉树肥，翠鹂閒共彩鸾飞。池边清响锵瑶佩，花下灵香拂羽衣。羽衣瑶佩纷妍妙，观香弄玉都年少。奏罢《霓裳》奏《绿腰》，上元回首嫣然笑。琴会何如墨会佳，扶风绛帐有金钗。偶拈翠羽吟罗袜，閒谱金荃赋锦鞋。群仙高会群芳宴，紫凤香毫铜雀砚。何人解赋晓仙谣，赋成亲写桃花片。太白星精笔有神，芙蓉城主谪仙人。我来同倚阑干曲，不证兰因证蕙因。
秦沟粉黛砖砚诗
作者：文静玉
朝代：清

邹峄野火焚，会稽残字假。不见秦代碑，犹见秦宫瓦。萯阳云树暗，兰池烟草萋。不见秦宫瓦，乃见秦沟泥。沟泥亦非泥，洗妆渍粉泽。脂红与黛翠，残香敛魂魄。祖龙平六国，后宫罗婵娟。永巷等阴隧，不见卅六年。清渭涨腻流，远绕骊山路。此砖何自得，应近骊山树。建业印模糊，铁厓书妩媚。何如青陵台，驳落苔花翠。秦云不可见，秦月犹在空。寂寂澄心堂，郁郁阿房宫。
蘼芜香影曲
作者：文静玉
朝代：清

蘼芜香满蘼芜冢，虞山晓翠春云拥。香名一代柳河东，落花吹遍红箫陇。月地花天几度游，琴河初起绛云楼。桑沧花月人天劫，争及卢家有莫愁。月堤烟柳春痕薄，吾谷閒登秋水阁。东山无复耦耕人，红豆花蘩自开落。碧城仙吏最多情，惜玉怜香过一生。重访蛾眉埋玉地，胜他箫鼓葬倾城。黄绢词工碑石冷，鸥波解写婵娟影。踏青遮莫踏蘼芜，恐惊地下春魂醒。
西湖泛月
作者：文静玉
朝代：清

西子湖边月，流纹荡画桡。露花青雀舫，烟柳赤阑桥。旧谱《霓裳》忆，新词翠袖娇。谁家珠箔里，凉影一枝箫。
银河篇寄颐道主人汉皋
作者：文静玉
朝代：清

六月银河云影碧，八月银河露华白。金风微动晚凉生，最觉分明秋七夕。七夕银河分外明，青天不许片云行。璇宫夜静支机石，微觉珊珊静有声。画屏光冷销银烛，案户横斜还络角。花阴深处倚阑干，罗衣单薄人如玉。红墙宛转鹊桥秋，知有天涯望远愁。天际归舟何日到，莫教织女望牵牛。
隐仙庵六朝古梅
作者：文静玉
朝代：清

湘女窥烟翠袖单，色香味已入旃檀。宋齐霜雪梁陈月，玉蕊冰花尽耐寒。
香雪海歌
作者：文静玉
朝代：清

黄山云海真奇绝，极目波涛任明灭。参横月落翠羽啼，还向湖阴踏香雪。是香是雪留春痕，非香非雪招春魂。六浮阁外万横玉，暝烟疑入罗浮村。斜阳海气澄，微风海波动。珊瑚冷挂月轮寒，玉蕊冰花一齐冻。香耶雪耶两不知，蛟背湘妃寒入梦。忘机最好伴閒鸥，鹤渚芦田几度游。一棹渔庄倚秋雪，愿从花海泛扁舟。
题画
作者：文鼎
朝代：清

杏林低护水之涯，独自扶筇问酒家。一角青山遮不住，几椽茅屋夕阳斜。
寄杨简侯表弟
作者：斌椿
朝代：清

五年林下纵清谈，策马西陲我未堪。今日定教君艳羡，杏花时节在江南。
过之罘岛至烟台观海楼登眺
作者：斌椿
朝代：清

山势郁崔嵬，之罘入海来。鲛人货珠贝，蜃气幻楼台。岛峙千屏列，波平一镜开。登高思琢句，恨乏谪仙才。
九月七日行抵丹噶尔前诣札木巴拉多尔济贝勒弩克图大藏寺祭毕敬成
作者：斌良
朝代：清

圣王怀远略，使者涉湟津。鹿塞毡裘萃，龙庭俎豆陈。风高青海静，云锁雪山春。归觐宸衷悦，恩敷万里臣。
北镇庙
作者：斌良
朝代：清

山势东趋压广宁，芙蓉几朵列围屏。云迷雉堞千重白，雪冷虬松万古青。浩荡雕盘低朔漠，扶摇鹏奋接南溟。时清早彻防边骑，觱栗吹寒对曙星。
商都杂兴
作者：斌良
朝代：清

有元拓跋旧宫庭，消尽头鹅诈马名。满目丘墟少禾黍，微茫草色接开平。明昌捺钵似坻平，水草丰时骆橐生。一抹微云山翠外，舂锄依旧劝春耕。戈壁苍茫万里途，盘车北上塞云孤。海龙江獭鱼油锦，留易新通恰克图。滑笏波流克蚌河，滥吹钢冻舞婆娑。插竿累甓当兰若，雅岱山巅鄂博多。鸳鸯城畔草萌芽，毳幕毡房著处家。风卷驼茸铺白氎，错疑边塞落杨花。丹栱凌霄梵唱圆，驼酥镫照九枝莲。西方兜率多欢喜，姽婳花鬘色界天。
商都杂兴·其一
作者：斌良
朝代：清

有元拓跋旧宫庭，消尽头鹅诈马名。满目丘墟少禾黍，微茫草色接开平。
商都杂兴·其三
作者：斌良
朝代：清

戈壁苍茫万里途，盘车北上塞云孤。海龙江獭鱼油锦，留易新通恰克图。
商都杂兴·其二
作者：斌良
朝代：清

明昌捺钵似坻平，水草丰时骆橐生。一抹微云山翠外，舂锄依旧劝春耕。
商都杂兴·其五
作者：斌良
朝代：清

鸳鸯城畔草萌芽，毳幕毡房著处家。风卷驼茸铺白氎，错疑边塞落杨花。
商都杂兴·其六
作者：斌良
朝代：清

丹栱凌霄梵唱圆，驼酥镫照九枝莲。西方兜率多欢喜，姽婳花鬘色界天。
商都杂兴·其四
作者：斌良
朝代：清

滑笏波流克蚌河，滥吹钢冻舞婆娑。插竿累甓当兰若，雅岱山巅鄂博多。
流河
作者：斌良
朝代：清

问俗丁沽近，沧醪贱可斟。云光添壮色，蝉语亦乡音。土沃林阴重，沙流河套深。谁家小层构，蹑屐试登临。
流河驿农家林亭颇得幽趣，来时曾舣舟散步，归舟复经其地，溪柳摇落、秋风送凉，感时纪行、复题二绝
作者：斌良
朝代：清

林阴层构矗飞甍，概栗曾拖步晚晴。瞥眼鹅黄染疏柳，湿花依旧水风声。瓜庐掩映带坡陀，燕燕差池尾掠波。稻刈葵烹场圃净，柴门云水较前多。
流河驿农家林亭颇得幽趣，来时曾舣舟散步，归舟复经其地，溪柳摇落、秋风送凉，感时纪行、复题二绝·其一
作者：斌良
朝代：清
体裁：七言绝句

林阴层构矗飞甍，概栗曾拖步晚晴。瞥眼鹅黄染疏柳，湿花依旧水风声。
流河驿农家林亭颇得幽趣，来时曾舣舟散步，归舟复经其地，溪柳摇落、秋风送凉，感时纪行、复题二绝·其二
作者：斌良
朝代：清

瓜庐掩映带坡陀，燕燕差池尾掠波。稻刈葵烹场圃净，柴门云水较前多。
渡大通河
作者：斌良
朝代：清

天连雪岭峰峰白，路出冰沟步步平。持节东归五千里，停鞭爱听唤船声。
游破山寺用常少府韵
作者：斌良
朝代：清

北郭崦嵫接，支筇访道林。潭空千月印，寺辟万松深。藓碣通禅悟，风幡见佛心。悠然攒玉槊，天半凤鸾音。
碾伯县
作者：斌良
朝代：清

蒲海沿边郡，峥嵘磴道盘。河冰连地结，岭雪极天寒。属国秋持节，将军老据鞍。西戌今底定，何事剪楼兰。
舟泊东昌望光岳楼欲登未果
作者：斌良
朝代：清

青帝所宅震位崇，岩岩气象凌华嵩。阴阳阖辟割昏晓，富媪孕碧延嵱嵷。雕镌造化青未了，紫翠变灭东海东。博平楼观屹然向，妙构不数般倕工。枌橑高矗碝磩镂，琼榱丹栱真珠栊。扶桑鸡唱灵景曜，瀛壖烛照炮朣胧。扉明玉女望窈窕，榜题韦诞惊心忡。不闻华鲸吼午夜，仰见铁凤骞晨风。想象俯瞰烟九点，徂徕凫绎培塿封。讵知坤轴郁灵脉，岱宗一气开鸿濛。泬寥穹宇睇莫极，我来正值鹑火中。鱼鳞扫尽鸟革现，苦思楖栗梯长空。艨艟遮道吏卒守，可望难即壶峤同。蕊珠阆苑岂易到，声闻咳唾金天通。几年奔走困尘壒，襟怀茅塞嗤吴蒙。会须振袂蹑绝顶，屏除六凿吞长虹。昨者防秋驻河上，吕梁直下惊涛洪。其鱼虽免洒沈叹，寘薪湛璧终无功。量移江左督输转，岂有筹策追牟融。垂鱼依旧窈光宠，天之施我禄已丰。蚁臣虱处愧无状，欲排阊阖舒深衷。长风引去又解缆，梦魂常绕清虚宫。
蔡村即目
作者：斌良
朝代：清

蜗壳三间屋，牛阑半亩宫。墙隅红枣日，场圃白榆风。乞米欣邻富，扶衰望岁丰。有田空负郭，对此思无穷。
辛峰一角楼联
作者：斌良
朝代：清
体裁：联

群彦集东南，有温李诗才，荃熙绘事；高楼占西北，对石梅香月，辛岭晴云。
金陵过朝阳作
作者：斌良
朝代：清

钟山王气黯消亡，台殿全芜草树荒。牙将射雕驰阁道，牧儿挑菜傍宫墙。嵯峨华表临秋渚，零落铜驼卧夕阳。殷鉴胜朝遗炯戒，漫夸天堑锁江长。
青县雨夜维舟
作者：斌良
朝代：清

一片空明影，樯灯照水光。蛩喧官渡寂，雨歇夜船凉。客子看衣线，家童裹糗粮。归期知己近，喜色上眉黄。
九日不出
作者：方世举
朝代：清
体裁：五言律诗

九日晴无赖，黄花奈老何。衰容高会见，令节少年多。草木岁云晏，江湖寒始波。端居古人事，萧寂胜欢歌。
周公瑾暮
作者：方世举
朝代：清
体裁：七言律诗

谁令乌鹊月明中，千里旌旗一夜风。大帝君臣同骨肉，小乔夫婿是英雄。行间老将醇偏醉，座上清歌曲未终。何事不如张子布，墓前飞过白头翁。
喜任少廷尉蘅皋丈乞休
作者：方世举
朝代：清
体裁：五言律诗

须鬓丹霄白，艰贞久致身。孤清略时服，早退近先民。冠冕归田得，文章娱老真。大臣无逸豫，歌咏要闲人。
滕王阁
作者：方世举
朝代：清
体裁：七言绝句

阁外青山阁下江，阁中无主自开窗。春风欲拓滕王帖，蝴蝶入帘飞一双。
家书
作者：方世泰
朝代：清

月子弯弯照铁衣，辕门吹角早霜飞。可怜隔岁家书到，只问存亡不问归。
诸罗北香湖见柳
作者：方世泰
朝代：清

依旧长条踠地垂，行人系马自生悲。可怜已是将枯日，还向邮亭管别离。
诸罗署中夜坐占示义儿
作者：方世泰
朝代：清

轻云如縠掩残晖，向晚凉风动葛衣。木叶渐凋霜未降，社钱才敛燕初归。苦空禅早闻三昧，隐见星休问少微。客里无书成寂寞，流萤底事破窗飞。
镇安街有陋祠祀女神不名或曰赵姑也诗以志之
作者：方世泰
朝代：清

飒飒天风吹古祠，溪烟不动柳成丝。一春微雨香灯暗，尽日无言宝帐垂。独鸟远飞芳草外，孤花刚谢夕阳时。精灵似尔复何恨，翠黛含颦尚怨谁。
庭前红梅花
作者：方东树
朝代：清
体裁：古风

红梅一树短可援，攒星万点缀鲜繁。眼明翻讶看者少，孤士忤俗难与论。忆昔丰城道中见，枯枝冻折雪压根。颇伤失所得憔悴，心悲耿耿今犹存。此树繁华植深院，寂寞无异依荒园。乃知生意天力与，区区托地何复言。盛衰开谢两自得，真赏岂必来朱门。
将还山与叔兄小愚夜饮
作者：方中发
朝代：清
体裁：古风

今夜饮君酒，待晓还山去。执手殷勤订后期，惆怅连朝留不住。与君满酌莫推辞，世间万事非人为。举杯试问当头月，明日阴晴知不知。
都官山
作者：方中发
朝代：清
体裁：五言律诗

桐乡梅主簿，永叔独深知。官冷醉何碍，诗工穷不辞。元音动郊庙，断句落蛮夷。竟使宣城郡，家声百世垂。
偶占
作者：方中履
朝代：清
体裁：七言绝句

金勒雕鞍边马肥，黄羊山下见鹰飞。千年一片长城月，独照将军夜猎归。
和韩圣秋白海棠诗
作者：方中德
朝代：清
体裁：七言绝句

雨洗风吹色不同，胭脂井在淡烟中。等闲免得牛羊践，谁信当年面发红。
恭挽恩恤道四川崇庆州牧常老先生
作者：方中选
朝代：清

挥戈歼馘烈当年，愈信文优武更全。志节淩霜飘玉阙，精忠贯日映金川。魂归夕岭乾坤老，祀享浣花俎豆鲜。麟阁标名垂万古，先生真不愧勋贤。当年昔岭遇艰辛，慷慨捐生有几人。万古难磨忠义节，一心看得死生真。西民痛断碑前泪，北阙恩隆陇外身。最喜凤毛能继美，衣冠接武慰严亲。
恭挽恩恤道四川崇庆州牧常老先生·其一
作者：方中选
朝代：清

挥戈歼馘烈当年，愈信文优武更全。志节淩霜飘玉阙，精忠贯日映金川。魂归夕岭乾坤老，祀享浣花俎豆鲜。麟阁标名垂万古，先生真不愧勋贤。
恭挽恩恤道四川崇庆州牧常老先生·其二
作者：方中选
朝代：清

当年昔岭遇艰辛，慷慨捐生有几人。万古难磨忠义节，一心看得死生真。西民痛断碑前泪，北阙恩隆陇外身。最喜凤毛能继美，衣冠接武慰严亲。
正学先生祠
作者：方中通
朝代：清
体裁：五言律诗

今古完名节，乾坤属几人。先生能报国，门下亦捐身。正气横霄汉，阴风泣鬼神。可怜同室斗，犹且念君臣。
濯楼次小愚韵
作者：方中通
朝代：清
体裁：五言律诗

四时青不断，花雨日相迎。曲径移山色，危桥截水声。一楼啼鸟遍，双岭暮云横。世外留人处，闲敲石上枰。
南康道中
作者：方于榖
朝代：清
体裁：七言律诗

夹岸人家共竹篱，剡皮屋子映涟漪。蔗田高下自村落，芋圃参差成岁时。古寺白云秋后梦，乱帆黄叶雨中诗。转因踪迹随萍梗，赢得他乡触景奇。
茅屋
作者：方云卿
朝代：清
体裁：七言绝句

高人幽致似山家，松火新烹雨后茶。门在小桥流水外，庭前一树石榴花。
游琴山
作者：方享咸
朝代：清
体裁：七言绝句

杯中常见惊人影，爨下原珍不世材。转笑柴桑桥上客，无弦空抚伴樽罍。
题画
作者：方享咸
朝代：清
体裁：七言绝句

秋云逼作秋山远，碧树丹枫相映偃。行尽桥西不见人，风声吹得溪声晚。
示长媳杨珊珊
作者：方京
朝代：清

十年为妇《蓼莪》馀，疏水家风乐自如。宛似举场勤苦士，妆成惟对古人书。
薤上露
作者：方京
朝代：清

薤上露，日出晞。朝槿花，日暮萎。微物转瞬间，人生谅如斯。彭祖帝尧民，亦复同所归。服食求神仙，仙成竟何时。守道以待终，令名庶可垂。
送孟调大侄南还
作者：方京
朝代：清

相对疑梦寐，言别百愁生。孤飞易为感，使我心魂惊。聚散人生常，此别难为情。尔我本一树，相期共枯荣。尔今折枝条，芽肄何时萌。沾润我本怀，老髦愿难行。尔今返吴中，闭门守硁硁。勉哉崇令德，努力以扬名。取法不在远，祖父有遗型。周亲我老矣，垂涕重丁宁。
三叠泉
作者：方以智
朝代：清
体裁：七言律诗

三峡巴江似直流，叠溪屏障几曾收。冰绡剪破裁云幔，银汉倾斜作玉沟。画角鼓声催急雨，阳关笛曲送深秋。谁将折笔图成后，可挂松风最上楼。
忆秦娥
作者：方以智
朝代：清
体裁：词

花如雪，东风夜扫苏堤月。苏堤月，香销南国，几回圆缺。钱塘江上潮声歇，江边杨柳谁攀折。谁攀折，西陵渡口，古今离别。
恭和瞿年伯临难诗即以奉挽
作者：方以智
朝代：清
体裁：七言律诗

漫云嚼齿枕戈眠，胜过祥兴已四年。占历自知当赤伏，骑箕先此告苍天。奔归灵武非无策，独守荥阳亦宿缘。莫以人间论成败，虞山一字比燕然。
独往
作者：方以智
朝代：清
体裁：五言律诗

同伴都分毛，麻鞋独入林。一年五变姓，十字九椎心。听惯干戈信，愁因风雨深。死生容易事，所痛为知音！
秋夜
作者：方仲舒
朝代：清
体裁：七言绝句

愁绪纵横强自支，那堪秋夜读书时。凉灯压几客将倦，细雨湿阶人不知。
秋杪杂兴
作者：方仲舒
朝代：清
体裁：五言律诗

寂寥原上立，矫首见天青。鸦集猛如雨，雁来疏似星。远帆过落木，斜日下荒汀。惆怅无人处，黄花晚自馨。
龙湾松居
作者：方伸
朝代：清
体裁：五言绝句

斑驳龙鳞蹙，森沉鹤影藏。幽居忘岁月，松老耐风霜。
次韵荅阮芸台学使柬招即往历下之什
作者：方体
朝代：清
体裁：七言绝句

千年伏郑面重开，湖上名流宴集催。绛帐笙歌休散歇，使君今抱壁书来。
蝶恋花·秋月
作者：方佺
朝代：清

漠漠清光千万里。云拥冰轮，一片轻如纸。借问嫦娥何若此。只应长伴愁人尔。照彻陶篱黄共紫。渐渐梅梢，影乱横塘水。睡熟芙蓉谁唤起。寒螀声里啼残矣。
锦堂春·立春
作者：方佺
朝代：清

昨日腊残椒酒，今宵冰解东风。一年花事从头起，次第看欹红。梅绽香飞宫额，柳开翠压眉峰。小廊长日添如线，春色绣帘栊。
泛月虹桥寄冒巢民
作者：方元成
朝代：清
体裁：七言律诗

斜日风林上翠微，回舟庭月已光辉。佳时转惜题襟邈，清酿都忘画省违。湖海交游多健笔，风尘兄弟各征衣。酒酣忽起看牛斗，瓜果今谁侍母闱。
正月十五夜观寿镇兵过境
作者：方元泰
朝代：清
体裁：七言律诗

劲卒河东旧有名，时平大府忌论兵。鲸波夜静千帆渡，炎海春寒万里行。奇策已闻收魏绛，槛车先拟斩常清。江城岁歉笙歌歇，戍火秦淮彻夜明。
道光辛丑有感送弟石湖
作者：方元泰
朝代：清
体裁：七言律诗

极目风烟动远愁，却看身世两沉浮。天严鼓角江城晚，日冷旌旗海国秋。卫足葵知霜雪苦，随阳雁为稻粱谋。淮南米贵亲朋尽，乘兴还为汗漫游。
送团冠霞移家海陵
作者：方元鹿
朝代：清
体裁：古风

人生若浮云，起灭倏变幻。之子幸相于，卅年共里闬。问字时叩门，苔痕记墙半。忽闻诹元辰，徙家东海畔。同时玉几翁，早晚去江馆。大雅今几人，参差各星散。纵复讯音便，晤言等天汉。举首望河桥，轻桡背花岸。
刘生
作者：方兆及
朝代：清

刘生可是高皇裔，任侠由来重汉京。六郡良家输浩气，五陵豪士属荒伧。雕龙雄辩金张馆，猎骑横穿卫霍营。死难报恩如饮食，一言投合此身轻。
铜雀妓
作者：方兆及
朝代：清

汉室金瓯非改步，曹公铜雀已成台。名姝俱匹英雄去，艳质惟邀妓女来。瑶席冷馀无霸气，穗帷空后有微哀。却怜疑冢纷如垤，欲望何从心早灰。
铜雀妓
作者：方兆及
朝代：清
体裁：七言律诗

汉室金瓯非改步，曹公铜雀已成台。名姝俱匹英雄去，艳质惟邀妓女来。瑶席冷馀无霸气，繐帷空后有微哀。却怜疑冢纷如垤，欲望何从心早灰。
招潘蜀藻
作者：方兆弼
朝代：清
体裁：七言律诗

吞声只合闭幽栖，岂有桃花路竟迷。门外经时无犬吠，城头昨夜尚乌啼。儿童自我安榆屑，车马期君践药畦。各具性真谁共识，恨于五夜更闻鸡。
马湘兰宅
作者：方兆弼
朝代：清
体裁：古风

堤柳何青青，溪水何盈盈。水流夕愈淡，柳落春还生。人今向何处，妆阁云烟横。不见有欢笑，但闻啼鸟声。过客想繁华，中心凄以清。
赠沈天士
作者：方兆曾
朝代：清
体裁：七言律诗

近忆于湖沈五盐，平生逸韵两能兼。才从白社挥诗管，便向黄垆认酒帘。身入菰芦人自远，家无儋石意犹恬。谁将世法雠高士，自古疏狂不受砭。
山行
作者：方光远
朝代：清
体裁：五言律诗

飞翠湿衣襟，山空秋气深。孤云无定迹，野鹤有闲心。老树生荒藓，清泉响玉琴。行行何所似，疑在画中寻。
风雨歌
作者：方其义
朝代：清
体裁：七言绝句

江皋露湿渔歌苦，两岸荒鸡闻击鼓。何处征人数肠断，一声新雁三更雨。
贺金锡龄五子同时入泮联
作者：方功惠
朝代：清
体裁：联

秀气成采，星聚奎壁；大喜在后，凤入翰林。
挽曾国荃联
作者：方友升
朝代：清
体裁：联

为国家事数十年精力长劳，其人元老，其勋壮猷，风雨惨江南，大星九月悲陨落；后刚直公百余日仓皇而逝，于生极荣，于死亦显，祠堂昭宇宙，瓣香千载祝忠襄。
浙江巡抚署联
作者：方受畴
朝代：清
体裁：联

两浙再停骖，有守无偏，敬奉丹豪遵宝训；一门三秉节，新猷旧政，勉期素志绍家声。
野眺
作者：方坰
朝代：清

疏林茅屋动炊烟，早稻初花香满田。柔橹咿哑答人语，一湖秋水卖菱船。两歇平皋野水浑，几家深闭竹间门。秋桑未落姜芽白，斜日乌鸦啼过村。
野眺·其一
作者：方坰
朝代：清

疏林茅屋动炊烟，早稻初花香满田。柔橹咿哑答人语，一湖秋水卖菱船。
野眺·其二
作者：方坰
朝代：清

两歇平皋野水浑，几家深闭竹间门。秋桑未落姜芽白，斜日乌鸦啼过村。
闻冯柳东登府乞休归里
作者：方坰
朝代：清

半年暂酌桃溪月，千里俄归长水居。幸免折腰为俗吏，径思高枕卧衡庐。竹垞秋老间移艇，梅里花深伴著书。谁识故人容鬓改，岁寒依旧上征车。
过铜陵
作者：方城
朝代：清
体裁：七言绝句

铜鼓山头夕照低，铜官城外草凄凄。东风慰藉羁人意，几日归帆尽向西。
甲寅九月南堂先生归里计日抵家见忆代书
作者：方士庶
朝代：清

去日旅愁尽，归时乐事偏。秋余黄叶后，人到菊花先。城郭惊乡土，妻儿说墓田。从来为客久，此别只经年。
秋夜盼儿子家书不至
作者：方士庶
朝代：清

坐久月当户，露凉侵鬓丝。江湖新雁少，游子达书迟。拂簟不成梦，倚栏无限思。萤光忽明灭，已近授衣时。
代叔挽章廷梁联
作者：方士淦
朝代：清
体裁：联

泪洒春风，感公意殷勤，竟许萝攀松上；泽留楚水，叹我来迟暮，果然仙去楼空。
代父挽汪霖太守联
作者：方士淦
朝代：清
体裁：联

君家伯仲半雕零，羡珠树挺生，定向庭前延世泽；我有儿孙经拂拭，怅春风既往，只应空外感知音。
伊江杂诗
作者：方士淦
朝代：清

浩浩伊江水，春来浪拍天。南山插云里，北岸近城边。沃土原宜谷，疏流可溉田。岂烦权子母，多费水衡钱。义烈媲睢阳，英风镇异方。三朝膺铁券，两代沥忠肠。碧血山河壮，丹霄日月光。辉煌天语渥，读罢泪沾裳。雪海冰山路，开疆赖伏波。鹰声偏善引，马骨却怜多。唯有天垂险，能教地不颇。南方资保障，改道究如何？承平五十载，耕凿六千家。回纥常栖寺，汾阳此建牙。独将苛政去，尤沐圣恩加。绳武推英嗣，勋名讵有涯。草泽浩无边，山环大海圆。驻师李广利，留碣汉张骞。路可移瓜戍，川敷引马泉。巡防两无碍，经画仰前贤。有鸟能知气，飞从两地分。冬来同白雪，春至似乌云。星月还栖树，风霜自乐群。防边依圣世，真不愧鸦军。恶湿偏宜燥，孤高性独成。托根从石骨，结缕挂雕楹。野烧不须畏，春风应有情。爰居下流者，污辱总偷生。尔岂通黄教，偏将祸福兴。圆身工宛转，捷足任骞腾。爱极称如父，清修或偶僧。关门未许入，砂碛竟何能。安得赵充国，边屯尽力筹。稼通秋塞迥，水引雪山流。烽燧虽云息，仓箱尚可忧。荒垣多旷土，使者亟须谋。
伊江杂诗·其一
作者：方士淦
朝代：清

浩浩伊江水，春来浪拍天。南山插云里，北岸近城边。沃土原宜谷，疏流可溉田。岂烦权子母，多费水衡钱。
伊江杂诗·其七
作者：方士淦
朝代：清

恶湿偏宜燥，孤高性独成。托根从石骨，结缕挂雕楹。野烧不须畏，春风应有情。爰居下流者，污辱总偷生。
伊江杂诗·其三
作者：方士淦
朝代：清

雪海冰山路，开疆赖伏波。鹰声偏善引，马骨却怜多。唯有天垂险，能教地不颇。南方资保障，改道究如何？
伊江杂诗·其九
作者：方士淦
朝代：清

安得赵充国，边屯尽力筹。稼通秋塞迥，水引雪山流。烽燧虽云息，仓箱尚可忧。荒垣多旷土，使者亟须谋。
伊江杂诗·其二
作者：方士淦
朝代：清

义烈媲睢阳，英风镇异方。三朝膺铁券，两代沥忠肠。碧血山河壮，丹霄日月光。辉煌天语渥，读罢泪沾裳。
伊江杂诗·其五
作者：方士淦
朝代：清

草泽浩无边，山环大海圆。驻师李广利，留碣汉张骞。路可移瓜戍，川敷引马泉。巡防两无碍，经画仰前贤。
伊江杂诗·其八
作者：方士淦
朝代：清

尔岂通黄教，偏将祸福兴。圆身工宛转，捷足任骞腾。爱极称如父，清修或偶僧。关门未许入，砂碛竟何能。
伊江杂诗·其六
作者：方士淦
朝代：清

有鸟能知气，飞从两地分。冬来同白雪，春至似乌云。星月还栖树，风霜自乐群。防边依圣世，真不愧鸦军。
伊江杂诗·其四
作者：方士淦
朝代：清

承平五十载，耕凿六千家。回纥常栖寺，汾阳此建牙。独将苛政去，尤沐圣恩加。绳武推英嗣，勋名讵有涯。
吕祖道院联
作者：方士淦
朝代：清
体裁：联

灵梦记邯郸，仙迹曾瞻风雪里；宸章焕苕霅，我来重谒水云乡。
奉怀许抑斋兼简琅琊山馆主人
作者：方士淦
朝代：清
体裁：七言律诗

思邈餐霞为驻颜，亭开墨妙任追攀。携将丁卯桥边水，写出琅琊雨后山。桂树谁能招隐士，莼羹君已念乡关。何当载酒重相访，径取扁舟独往还。
奉怀许抑斋兼简琅琊山馆主人
作者：方士淦
朝代：清

思邈餐霞为驻颜，亭开墨妙任追攀。携将丁卯桥边水，写山琅琊雨后山。桂树谁能招隐士，莼羹君已念乡关。何当载酒重相访，径取扁舟独往还。
戊子三月望日自伊犁首途
作者：方士淦
朝代：清

龙沙春雨细，催我上征车。不觉星河远，偏惊岁月除。生还万里客，胜读十年书。且喜传双鲤，先堪慰倚闾。荣瘁皆春梦，关山实壮游。来时千嶂雪，归去五湖秋。箧有诚悬笔，寒披晏子裘。天涯明月共，回首庾公楼。
戊子三月望日自伊犁首途·其一
作者：方士淦
朝代：清

龙沙春雨细，催我上征车。不觉星河远，偏惊岁月除。生还万里客，胜读十年书。且喜传双鲤，先堪慰倚闾。
戊子三月望日自伊犁首途·其二
作者：方士淦
朝代：清

荣瘁皆春梦，关山实壮游。来时千嶂雪，归去五湖秋。箧有诚悬笔，寒披晏子裘。天涯明月共，回首庾公楼。
挽六安杨志信联
作者：方士淦
朝代：清
体裁：联

白露咽新声，知有林间鸣鹤警；苍生怀旧泽，何堪天上大星沉。
挽凌谦斋太守联
作者：方士淦
朝代：清
体裁：联

贤守能诗，尚有篇章留舞水；荩臣恋阙，那堪风雨感秋声。
挽合肥蔡相侯联
作者：方士淦
朝代：清
体裁：联

爱客满堂，下榻忆逢秋圃月；别君一载，临风遥怅暮天云。
挽吴昆联
作者：方士淦
朝代：清
体裁：联

服佩返仙庄，携手同归，哀惨独遭三日内；交游遍人海，壮心未已，追随犹忆卅年前。
挽孙陶圃联
作者：方士淦
朝代：清
体裁：联

廿载倍亲情，握手每惊须鬓改；六旬同岁月，怆怀顿觉死生分。
挽宫思晋表弟联
作者：方士淦
朝代：清
体裁：联

杜老吟残，空向草堂留画稿；江郎才尽，那堪彩笔痛花飞。
挽寿州孙国荣联
作者：方士淦
朝代：清
体裁：联

离怀已届三年，小饮忆花开，万卷楼中齐握手；介寿方期九月，长淮惊鹤唳，八公山下黯消魂。
挽徐润联
作者：方士淦
朝代：清
体裁：联

四载谪边陲，赖有令原能急难；只身归净域，未忘冰岭去从军。
挽朱彬联
作者：方士淦
朝代：清
体裁：联

杖履忆淮南，贱子曾亲床下拜；星霜詹冀北，荩臣新自日边来。
挽王凤生联
作者：方士淦
朝代：清
体裁：联

江流有声，缅高阁临风，怨兴逝水；诗人多感，览遗编怀旧，梦绕晨星。
春墅招游琅琊山馆作放歌行
作者：方士淦
朝代：清

春风骀宕景物妍，有客邀我访焦先。乘舟径到海门边，我欲从之俗虑牵。济胜无具徒迁延，琅琊山馆主人贤。招我同游淮山巅，两家昆季都随肩。山石荦确草芊芊，楼阁位置殊天然。花鸟相伴何新鲜，扶疏高树卓峰尖。主人劳瘁几多年，酒酣我欲枕流眠。惜哉兹山竟无川，我闻佩刀刺飞泉。卓锡亦能引涓涓，乃知人定能胜天。曷不凿石将池穿，导源而下成方圆。一朝雨注鸣潺潺，空明相映澹若烟。他日重游缔宿缘，淋漓濡墨拟张颠。联句何妨险韵拈，更诵《南华秋水》篇。
李忠定公印歌用昌黎石鼓歌韵
作者：方士淦
朝代：清

忠定李公有遗印，饮生示我属我歌。南渡业已弃淮汴，拈韵谁克希阴何。印方四面一寸许，字体柳脚兼虞戈。靖康元年纪敕赐，玉石光泽畴琢磨。亲征行营名号壮，红泥摹勒宜轻罗。公之声望俪赵鼎，立朝丰采咸峨峨。奈何大廷失其政，权奸盗窃持太阿。此印直可拟铁券，宝器定有神鬼呵。花石朘民民力竭，抚字安得循南讹。公登进士隶邵武，释褐曾瞻孔壁蝌。麟凤在郊应时瑞，钧天广乐鼓灵鼍。提举安置屡颠蹶，龟山怅望手无柯。作相仅能七十日，斜阳返照如织梭。骇绝魏公出蜚语，此老行事岂委佗。况复金牌召良将，之水而外仅曹娥。回首中原半沦丧，伤哉汉广江之沱。却溯我公策仕初，早在政和与宣和。陈东挝鼓诉公屈，罹辟谁实司其科。欧阳澈戮倍惨酷，善类澌灭何其多。和议已成甘忍辱，会见荆棘埋铜驼。此印无乃竟虚设，三湘八闽劳经过。人生精骨自有限，奚堪既切仍复磋。尤恨伯彦与潜善，更工谗谮兴风波。公窜南荒不许赦，刑章国典真偏颇。宵小鬼蜮缘底事，全躯保室匪有佗。建炎当宁腼人面，用人行政诚媕娿。遐想我公当此境，抑塞无语空摩挲。君从何处得此印，助我酒兴长吟哦。好将拓本慎藏弆，譬如名帖珍群鹅。稽之史传数百载，流光瞥去洵刹那。彼苍梦梦信难测，独使贤杰遭坎轲。公之精爽寄斯印，应悬霄汉凌山河。题诗愿和石鼓韵，敢云学步翻蹉跎。
登天山绝顶
作者：方士淦
朝代：清

匹马西来万里游，飘飘心迹似轻鸥。才探蒲海千寻浪，又渡阴山五月秋。星落天中半天外，水穿沙底挟沙流。停车东望濒搔首，漫学题诗付上头。
登天山绝顶·其二
作者：方士淦
朝代：清

拔地苍松几万重，凉飙吹到白云峰。登临欲放乾坤眼，得句能消块垒胸。石有灵碑奠风雨，山留古雪守蛟龙。何当尽挽西流水，开遍沙场好力农。
覃溪老人归道山已久顷闻其家计萧条为之慨然
作者：方士淦
朝代：清

天与遐年道诣酣，灵光颓去竟何堪。帔寒谁恤任公子，笔记人怀《老学庵》。早有鸿文惊海外，空余牛斗烛江南。芳邻追溯逾三纪，曾仰苏斋供佛龛。
贺凌德舆九十寿联
作者：方士淦
朝代：清
体裁：联

抑戒诗陈，竞喜耄年箴几侧；恩隆日秩，更逢佳节届天中。
贺孙绍泉太守七十寿联
作者：方士淦
朝代：清
体裁：联

搞藻正三春，容我追随瞻福寿；登堂须十载，愿公耄耋至期颐。
贺戴太翁九十寿联
作者：方士淦
朝代：清
体裁：联

汉室一经传子弟；蜀峰千仞颂台莱。
贺朱彬八十寿联
作者：方士淦
朝代：清
体裁：联

杖于朝，贵于室，富以文章，阅科第三十年，竞向鲤庭灿桃李；兰有秀，菊有芳，松征寿考，愿春秋八千岁，频添鹤算颂台莱。
过岩镇谒鲍觉生先生故居晤先生之孙伯荀茂才
作者：方士淦
朝代：清

不信羊昙醉，才过谢傅门。湖山萦客梦，风雪感师恩。剩有诗千首，空怀酒一樽。廿年摇落后，今日见文孙。
道光乙巳八月闻少穆先生屯边感作
作者：方士淦
朝代：清

谪宦栖迟已四霜，元戎谋国重边防。欣闻才子跻仙岛，伫见长庚返夜郎。雪水引来戈壁迥，秋风飘处玉关凉。沙场我欲无间土，题向天山青数行。
长安旅次喜晤鲍沧碧刺史
作者：方士淦
朝代：清

独怜羁客滞天涯，且喜逢君近酒家。胸有渭川千亩竹，手栽潘令满城花。已知陈迹随流水，况复离情怅落霞。愁绝程门风雪杳，那堪回首忆京华。
东流陶潜祠堂联
作者：方士鼐
朝代：清
体裁：联

君为五斗米辞官，喜东篱寄傲，北牖迎凉，令天下折腰人，顿生愧悔；我乘半帆风到此，看南岭过云，西江隐月，愿同侪游宦者，早赋归来。
寄伯兄羽扇旋报七古一章依韵奉答
作者：方士鼐
朝代：清

高哉碧梧栖凤毛，？？振融陵丹霄。郁乎苍松盘鹤顶，翩翩展翅依云巢。君子于止知所止，坚吾寄托畴能摇。丰肌美羽胡为者，钟鼎何如安藜蒿。君昔仁风遍泽国，举手翩阳阳不骄。今年六月又苦热，金飙送入始清萧。我惭一扇寄千里，聊为两地除炎歊。君非热中我冷宦，古人何必矜题桥。胸襟磊落笔锋利，趋炎附热非英豪。湖山别去今七载，熙州焉能比霅苕。数椽官舍地低湿，往往久雨生寒潮。千峰万岭罗户右，绕墙芬馥多兰椒。黎祁一味颇不厌，开轩扫榻能相邀。司空佛图助吟咏，山川刻露飞彩毫。春花秋月期不至，徒令诗笔走清超。相思团扇对明月，遥知月下宽征袍。风生一握凉侵臂，秋果再热奚辞劳。君身松柏是后彫，况有雏凤夸翔翱。天伦乐叙欣所遭，一枝笑我同鹪鹩。君诗摺叠等琼瑶，盥薇读罢香暗飘。
寄伯兄羽扇旋报七古一章依韵奉答
作者：方士鼐
朝代：清
体裁：古风

高哉碧梧栖凤毛，��振融陵丹霄。郁乎苍松盘鹤顶，翩翩展翅依云巢。君子于止知所止，坚吾寄托畴能摇。丰肌美羽胡为者，钟鼎何如安藜蒿。君昔仁风遍泽国，举手翩阳阳不骄。今年六月又苦热，金飙送入始清萧。我惭一扇寄千里，聊为两地除炎歊。君非热中我冷宦，古人何必矜题桥。胸襟磊落笔锋利，趋炎附热非英豪。湖山别去今七载，熙州焉能比霅苕。数椽官舍地低湿，往往久雨生寒潮。千峰万岭罗户右，绕墙芬馥多兰椒。黎祁一味颇不厌，开轩扫榻能相邀。司空佛图助吟咏，山川刻露飞彩毫。春花秋月期不至，徒令诗笔走清超。相思团扇对明月，遥知月下宽征袍。风生一握凉侵臂，秋果再热奚辞劳。君身松柏是后彫，况有雏凤夸翔翱。天伦乐叙欣所遭，一枝笑我同鹪鹩。君诗摺叠等琼瑶，盥薇读罢香暗飘。
寄伯兄羽扇旋报七古一章依韵奉答
作者：方士鼐
朝代：清

高哉碧梧栖凤毛，𡄸𡄸振融陵丹霄。郁乎苍松盘鹤顶，翩翩展翅依云巢。君子于止知所止，坚吾寄托畴能摇。丰肌美羽胡为者，钟鼎何如安藜蒿。君昔仁风遍泽国，举手翩阳阳不骄。今年六月又苦热，金飙送入始清萧。我惭一扇寄千里，聊为两地除炎歊。君非热中我冷宦，古人何必矜题桥。胸襟磊落笔锋利，趋炎附热非英豪。湖山别去今七载，熙州焉能比霅苕。数椽官舍地低湿，往往久雨生寒潮。千峰万岭罗户右，绕墙芬馥多兰椒。黎祁一味颇不厌，开轩扫榻能相邀。司空佛图助吟咏，山川刻露飞彩毫。春花秋月期不至，徒令诗笔走清超。相思团扇对明月，遥知月下宽征袍。风生一握凉侵臂，秋果再热奚辞劳。君身松柏是后彫，况有雏凤夸翔翱。天伦乐叙欣所遭，一枝笑我同鹪鹩。君诗摺叠等琼瑶，盥薇读罢香暗飘。
江干即事
作者：方士鼐
朝代：清

匹练澄清送早潮，白云深处断虹桥。荻洲风起秋声冷，吹散遥天碧玉箫。曈蠓宝镜照长江，十丈红光射绿艭。昨夜芦花飞片片，故将玉雪打篷窗。
江干即事·其一
作者：方士鼐
朝代：清

匹练澄清送早潮，白云深处断虹桥。荻洲风起秋声冷，吹散遥天碧玉箫。
江干即事·其二
作者：方士鼐
朝代：清

曈蠓宝镜照长江，十丈红光射绿艭。昨夜芦花飞片片，故将玉雪打篷窗。
浦口
作者：方士鼐
朝代：清

屈指金陵路，驰驱二十秋。山光看不足，暑气未全收。旅梦惊黄叶，虚名误白头。乘风挂帆去，卧听大江流。
登太白楼有感
作者：方士鼐
朝代：清

一别高楼又七年，登临恰值暮秋天。分无佳句夸名士，谁肯怜才到谪仙。山杂乱云归塔顶，江留残照落帆前。金陵十度真堪笑，赢得千丝雪满颠。
示儿子浚师
作者：方士鼐
朝代：清

吾父性我时，四十头未白。今我又四旬，父已归窀穸。方幸两慈亲，侍奉永朝夕。胡为十年中，双亲痛疾革。哀哉父母恩，欲报形骸隔。年载困名途，岁月皆虚掷。虽然作冷官，难免素餐责。有书岂不读，吾父留手迹。有杯岂不举，吾母留口泽。显扬纵未能，光阴须爱惜。汝年已十三，留心在经籍。立志贵精勤，求师重诱掖。少壮能几何，珍重驹过隙。莫学我无闻，老大悲何益。
菊江杂咏
作者：方士鼐
朝代：清

不识谁家柳，居然植五株。绿阴扶古岸，白日澄平湖。垣破余荒菜，墙颓插短芦。可怜凭眺处，山色半模糊。地僻居民少，地荒树木繁。浴波翻水鸟，归市剩河豚。亦有人呼渡，曾无吏候门。清风吹满座，独自倒芳尊。
菊江杂咏·其一
作者：方士鼐
朝代：清

不识谁家柳，居然植五株。绿阴扶古岸，白日澄平湖。垣破余荒菜，墙颓插短芦。可怜凭眺处，山色半模糊。
菊江杂咏·其二
作者：方士鼐
朝代：清

地僻居民少，地荒树木繁。浴波翻水鸟，归市剩河豚。亦有人呼渡，曾无吏候门。清风吹满座，独自倒芳尊。
期诸娣姒茶话
作者：方婉仪
朝代：清

旧家门巷草新生，岁岁春风不世情。已办月团三百片，好为同听煮茶声。
次韵题明妃图
作者：方婉仪
朝代：清

冢畔青青草色稠，芳名史册著千秋。画师若把黄金嘱，老守长门到白头。
生日偶吟
作者：方婉仪
朝代：清

平簟疏帘小阁晴，朝来池畔最关情。清清不染淤泥水，我与荷花同日生。梅摹魏国夫人画，字仿杨家妹子书。一盏真茶消永昼，玉浆犀液较何如。
生日偶吟·其一
作者：方婉仪
朝代：清

平簟疏帘小阁晴，朝来池畔最关情。清清不染淤泥水，我与荷花同日生。
生日偶吟·其二
作者：方婉仪
朝代：清

梅摹魏国夫人画，字仿杨家妹子书。一盏真茶消永昼，玉浆犀液较何如。
记得
作者：方婉仪
朝代：清

记得当时拢髻年，春宵坐月百花前。谢家小妹王家姊，手弄窥窗白玉钱。
题马守贞双钩兰花卷
作者：方婉仪
朝代：清

楚畹幽兰冠众芳，双钩画法异寻常。国香流落空留赏，太息金陵马四娘。
贺曾国荃寿联
作者：方子可
朝代：清
体裁：联

伯氏吹埙，仲氏吹篪，其人美且仁，惠此中国；南山有台，北山有莱，俾尔寿而炽，保彼东方。
自合肥至霍山途中杂咏
作者：方孔炬
朝代：清
体裁：五言律诗

四月春犹在，残花几处红。短墙茅屋闭，绝涧板桥通。林密雾成雨，山空松自风。向来人迹少，樵唱白云中。
依韵和鞠存
作者：方孝标
朝代：清
体裁：七言律诗

此生何意有归舟，风雨江山涕泪收。蓬径特缘求仲扫，剡溪应为戴逵留。百年摇落甘三己，五岳踟蹰拟《四愁》。人世几回堪聚散，肯教离别易沧洲。
妾薄命
作者：方孝标
朝代：清
体裁：乐府曲辞

花冷御沟烟，春风影自怜。君心才易地，妾命遂占天。新法严霜立，深恩皎日迁。但求中外事，一一竟宁前。
楼暄
作者：方孝标
朝代：清

邻园远岫列平原，争带晴光拥筚门。镇日窗凝春气满，小楼人重夕阳温。吟声金石高能出，世面风霜静者尊。知是天心怜范叔，绨袍尽典不须论。
楼暄
作者：方孝标
朝代：清
体裁：七言律诗

邻园远岫列平原，争带晴光拥荜门。镇日窗凝春气满，小楼人重夕阳温。吟声金石高能出，世面风霜静者尊。知是天心怜范叔，绨袍尽典不须论。
白头吟
作者：方孝标
朝代：清
体裁：乐府曲辞

爱妾非徒貌，怜郎不在琴。如何才子意，亦若世人心。犊鼻忘当日，凰音悔至今。始知秦氏女，真识使君深。
答吴汉槎借读通鉴纲目
作者：方孝标
朝代：清

可与言今古，荒边只有君。赋诗能渐朴，观史不徒文。我已中年后，心难强记分。幸将成败理，抉要与同闻。胡天汉日月，宋代鲁春秋。彤管当年笔，牙签昔日楼。行厨原自富，腹笥更相谋。茅屋清镫意，宁徒慰旅愁。
答吴汉槎借读通鉴纲目·其一
作者：方孝标
朝代：清
体裁：五言律诗

可与言今古，荒边只有君。赋诗能渐朴，观史不徒文。我已中年后，心难强记分。幸将成败理，抉要与同闻。
答吴汉槎借读通鉴纲目·其二
作者：方孝标
朝代：清
体裁：五言律诗

胡天汉日月，宋代鲁春秋。彤管当年笔，牙签昔日楼。行厨原自富，腹笥更相谋。茅屋清镫意，宁徒慰旅愁。
游石壁此胡安定韵
作者：方学成
朝代：清
体裁：古风

我爱石壁好，言来石壁游。双峰逼天起，相对凌芳洲。岩壑互亏蔽，杳霭春亦秋。尝惜李青莲，登眺到南州。踏歌桃花潭，不知此境幽。胡公性好奇，题诗汪氏楼。文辞多藻饰，风致还复优。冈峦竟回薄，林茂竹自修。爱此风日佳，玩之不能休。况有素心人，开樽泛金瓯。煮茗引山泉，情深意气投。川原洵已美，苍翠迥欲浮。清兴浩无极，新月灿一钩。鸟声发空谷，青溪白云流。
光绪丙午三月至金陵过汪梅村先生金沙井故宅询知墓在牛首山欲谒未果惘然有赋
作者：方守彝
朝代：清
体裁：七言律诗

儿时负剑屡登堂，二老谈经听座旁。岁谶龙蛇同洒泪，墓园松柏几经霜。蛛尘依旧元亭寂，丝竹无闻鲁国荒。不见小同传郑学，清明时节总凄凉。
挽彭玉麟联
作者：方守彝
朝代：清
体裁：联

以刚直奇伟之行，宣悱恻忠亮之节，使天下贤否智愚，皆深严惮，此独中兴一人，是所习闻先正；忆侍游军府之日，观挥毫尊酒之间，至于今言论风采，都已莫追，空有梅花万点，不堪悲哽孤儿。
得彭宫保书见示六旬有作赋呈
作者：方宗诚
朝代：清

衡岳高巍峨，气象千年新。蜿蟺而磅礴，郁极斯降神。贤豪不世出，天命康时屯。翊赞中兴业，度越甫与申。忆昔文皇初，治极乱萌䟴。中原咸震慑，束手嗟朝绅。南山豹隐雾，洞庭龙潜鳞。忠义倏奋发，伊吕起渭莘。脱却方山冠，改服振振袀。纵横江海上，飞驶万千䑳。救民殷拯溺，逐贼如驱磷。刚大塞天地，奇气一朝伸。荩劳十六载，日月净无尘。尘净谢时去，浩浩心如奫。当其济物时，高情故绝人。万钟禄不受，在官类隐沦。先忧忘后乐，仲淹犹非伦。东山欣再起，位列要路津。辞荣受艰钜，义进利则逡。长江万里险，终岁勤周巡。思枯夜不寐，虑远眉常颦。人谓已治安，忧患独切身。竹柏耐冬寒，桂老性愈辛。贱子侍公久，见灼知尤真。疾恶如秋肃，嗜善温若春。世皆颂公义，而未悉公仁。与公十年别，迹疏情胥亲。爱我忘分位，书来何频频。贻我以诗句，语语肝膈陈。盛德若无有，休休一个臣。我愧非令器，苦窳空陶甄。谬膺贤相举，无术隆斯民。何当罢官去，随公山水濒。名篇歌反复，腹中如车轮。
呈石伍伯父
作者：方宫声
朝代：清
体裁：七言律诗

公望云蒸薄暮霞，我如寒勒早春花。一门闲籍真狂友，十叶金张自大家。烈士壮心前栈马，故侯活计后园瓜。可能下遍麒麟网，尚复山巅与水涯。
渡头
作者：方宫声
朝代：清
体裁：古风

渡头人散去，杨柳独依依。目极江之永，随风送我归。云中城郭是，天末鸿雁飞。今夜投谁宿，渔家水四围。
寄三弟妇杨恭人都中
作者：方寿
朝代：清

米贵长安居大难，相思愁见月团团。贫无锥地眉常展，旦戒仙郎漏正阑。井臼操持钦德曜，文章声价属都官。谁知粉署含香侣，依旧盐荠十载寒。
寄三弟妇杨恭人都中
作者：方寿
朝代：清
体裁：七言律诗

米贵长安居大难，相思愁见月团团。贫无锥地眉常展，旦戒仙郎漏正阑。井臼操持钦德曜，文章声价属都官。谁知粉署含香侣，依旧盐齑十载寒。
思亲
作者：方寿
朝代：清

秋窗点滴两连绵，也似思亲泪未乾。一夜蕉梧声断续，教人辗转不成眠。
海棠花
作者：方寿
朝代：清

含烟泫露小楼东，脉脉无言媚晚风。好似沈香亭畔醉，阑干十二倚娇红。
雪霁
作者：方寿
朝代：清

快雪初晴月乍明，碧天无际透疏棂。香生薝卜心如水，閒展《黄庭》一卷经。
同人宴张宛邻丈于憩园次夕复饮此
作者：方履篯
朝代：清

夙轸谢知音，羁怀媚幽谷。未知昨景迁，迭使游踪续。栖鸟识歌新，空径闻屐熟。月从海上来，光艳胜秉烛。瞬往即难追，晷移何太促。幸有沽酒人，与之期信宿。美人抚寒柯，揽袖泪盈菊。不惜尺寸心，岂徒眩凡瞩。
杨忠悯公空谷流泉琴歌
作者：方履篯
朝代：清

朱弦乍拂松风鸣，素丝夜泛清商声。枯桐寿世三百载，先生手泽天人惊。君不见在山泉清出山浊，壮气泠泠满空谷。杂耳淫哇未易除，雅操苍凉一何促。先生忠谊贯金石，余蕴兼能达音律。精思梦谒虞帝廷，亲受重华五音节。正乐原宜先正君，庙堂时事方纷纭。青词独煽冰山势，白简能酬玉阙恩。一疏将军误，再疏丞相怒。枷锁风吹彻骨香，刚肠百鍊金难铸。我观先生论制乐，选竹调丝自镌削。首和葭管次和琴，纬以埙篪合以籥。此琴疑即手所裁，铭文小篆书雷回。虬枝蟠跗色坚润，绿髹瑶轸生冰埃。端襟试鼓流泉意，簇吕钟宫皆入细。激越同惊变徵音，绀云紫雪凝天地。摩挲漆字悄三叹，自古龙门伤直干。至人欲为《猗兰操》，浩气空存《广陵散》。姓字今如星斗光，伟哉人琴两不亡。袖笼湘水浸寒月，虚籁空山印碧血。
江上纪程
作者：方履篯
朝代：清

明波瑟瑟浪如环，晓泊江州正闭关。万顷碧烟飞入梦，不知满眼是庐山。
留别丁二仲乔
作者：方履篯
朝代：清

结带感殊乡，征帆又夕阳。诗歌中酒意，身手少年场。梅雨留人早，兰云入梦香。始知今桂海，别有古河梁。荔浦同舟约，经春燕不归。孤篷岂吾愿，别泪满君衣。爱日盟心密，餐霞世侣稀。相期云汉外，明德慰调饥。
留别丁二仲乔·其一
作者：方履篯
朝代：清

结带感殊乡，征帆又夕阳。诗歌中酒意，身手少年场。梅雨留人早，兰云入梦香。始知今桂海，别有古河梁。
留别丁二仲乔·其二
作者：方履篯
朝代：清

荔浦同舟约，经春燕不归。孤篷岂吾愿，别泪满君衣。爱日盟心密，餐霞世侣稀。相期云汉外，明德慰调饥。
苍梧道中怀唐大茝君
作者：方履篯
朝代：清

禄养今闻五斗难，更无枳棘可栖鸾。词人温尉才都减，羁客唐衢泪不乾。尽室天涯成俩帅，名卿世业问园官。别来春雨残花里，独醉应怜革带宽。
行至富庄驿夜坐怀刘青园
作者：方履篯
朝代：清

征车迟不行，骤行良非已。云待故人来，相期渺秋水。翘首空日夕，振鞭遽至此。明晨隔山岳，歧路所从始。三载饥渴怀，何由慰之子。远尊有湿衣，近烛无乾蕊。铎梦堕黄埃，寒蛩催夜起。题诗泪盈壁，君来请君视。
送季娴妹于归
作者：方履篯
朝代：清

南国有嘉稻，丛生陇亩间。析根各移植，厥实乃始繁。托体为昆弟，骨脉相牵援。内外虽有殊，恩谊终无偏。女子既已长，一旦施衿鞶。遣行入他姓，同生若弃捐。成人固应尔，能无摧肺肝。矧翳吾与汝，手足何茕单。兄妹各一人，少小承欢颜。送子将于归，神凄涕泪潸。痛念我慈父，昔日俱爱怜。我母秉义方，育子勤且艰。吾长汝最稚，相差逾十年。中间弟及妹，幼弱遭摧残。惜哉汝次兄，学成身力孱。中殇弃其室，魂魄居岱巅。六人只存二，护汝如芝兰。提携兼诲诱，相爱无间言。汝生多淑德，质端不在妍。敏慧爱诗书，请益日几番。性情伉以直，辞语讷且娴。我父宰允吾，汝生已在官。继复刺粤西，万里随征鞍。嗟予求微名，京兆秋风抟。定省违晨昏，赖汝勤加餐。六年始得举，驰归霜隔天。我父不及待，弃我归重泉。悲苦欲追殉，犹恨身体顽。汝能侍父疾，送父凭素棺。宛转慰慈母，辛咽不忍宣。以此两相较，百倍胜我贤。我父为廉吏，身后无薄田。我从墨缞中，舌耕裹青毡。远游越五岁，负米思江壖。母衰仗汝侍，欲去犹迁延。有别长依依，有泪同涟涟。汝能识我意，百事使我安。爱嫂若事姊，亲悦若比肩。偕之奉母养，俾母忘忧煎。嗟嗟家多故，择婿良独难。汝笄又数春，我虑愁如瘅。今年策明良，我若星离躔。身言甘就试，幸厕令长班。致此胡足喜，禄仕如抱关。所欣天阙下，为汝得伯鸾。峨峨天水君，皎皎青琅玕。吐言金玉屑，走笔龙蛇蟠。卅年困骥足，守进天所悭。一朝凌风翔，乡赋振羽翰。计偕当仲春，先后来幽燕。夙契感离思，乍合生忧端。共伤倦游久，怅彼帏居鳏。比部二曹郎，戚友情相褰。为通两家好，愿作朱陈欢。问名未十日，献赋登金銮。我喜几欲狂，远过身高骞。问其何以故，遂忘食与眠。念予少兄弟，爱汝使之然。但惜桂苑才，试以烹小鲜。临廷仰帝简，作宰匡庐边。乞假得归娶，人羡锦衣还。请期既纳采，即咏《桃夭》篇。清门殊世俗，繁费皆可删。奁资一何薄，安得琼瑛盘。裁作四时衣，采绣亦斓斑。珠丝悬络索，双鬓垂螺环。约发玳瑁簪，缀以翡翠钿。缬带紫罗襦，玉绾黄金镮。琐琐饰众目，不足十万钱。布多杂彩少，箧面陈缃纨。吁嗟慈母意，欲语眉先攒。爱女思丰盈，怜子方贫寒。我今亦何为，终日起长叹。先人祇一女，随兄久迍邅。兹当吉礼成，心力敢不殚。尺帛一囊粟，即日甘分颁。筹思无可赠，赠汝三尺笺。笺中书韵语，滴泪和墨研。汝身虽强力，汝体多劳㾓。冷燠小有妨，喘嗽辄纠缠。嗣今须护摄，勿使日削朘。喜阳怒乃阴，损益气所干。顺时遣郁悒，遇物谢忿悁。不逮事舅姑，既往莫可攀。岁时奉家祭，粢盛重洁蠲。将事必以诚，亲手濯豆笾。持家此为首，凡百敬慎先。夫子姑良朋，爱结今生缘。和顺久愈谐，谦畏斯无愆。刚则济以柔，狭乃规以宽。有无俱黾勉，得失无欺谩。抚视前室女，曲意使安便。人生凡所遇，安得期万全。人或忤我意，坦悦相周旋。境或小不遇，检躬惟益虔。汝为宰官妇，切戒奢与专。奢为天所忌，专为人所姗。外政期勿闻，阃阈若有阑。耀首辞珠玑，饫口乐瓢箪。镫火夜愔愔，束帛朝戋戋。古人重循吏，其室无佩环。异物不足贵，清明乃共传。积衣千万袟，暖身惟一绵。陈簋方丈满，饱腹惟一饘。贪侈亦何需，徒为招祸綖。子孙贵读书，富足易轻儇。幼齿乘高车，长大为执鞭。皆由贻以患，置抄使疾颠。概兹皆当懔，毋为俗虑牵。汝岂丛尤悔，吾情过拘挛。申申为此语，日省庶励旃。奴婢务矜恤，勿令生烦冤。尤宜教以正，事上静以颛。好恶无偏向，乃克泯其奸。孤茕务悯念，分惠及杯棬。尤宜将以敬，慎勿邀誉焉。好誉谄乃进，虚壑何能填。言一漏者万，聊为明拳拳。词陋意则深，可如金石镌。补汝德未足，勖汝意未坚。取言贵切近，女诫拟重编。至若母家内，思忆毋沈绵。母年虽七旬，旧患幸已痊。康乐享期颐，福祐期明媊。汝嫂性虽愚，孝敬能乾乾。诸倒习占毕，质分堪陶甄。吾将官闽越，界通江右山。他时谋省觐，笋轿来归遄。汝心颇足慰，宜禁泪潺湲。望汝光两门，仪行昭蘋蘩。秋气正淑清，香发庭桂丹。锵锵八鸾驾，吉庆贺团栾。此诗勿再诵，诵者增悲酸。藏之琉璃匣，真气芬旃檀。
送支子翔凤翱出都
作者：方履篯
朝代：清

秋阴三日寒威遍，落叶萧疏隔轻霰。支君别我去江淮，清泪凝沙掩君面。少年走马凌燕云，争说名花满芳甸。千里心交似尔稀，一生诗骨无人见。肝胆文章百不宜，散雪抟沙何所恋。嗟君飘泊天东南，予亦苍凉赋游倦。但识羁栖胜奔走，失侣哀鸣不如雁。双毂盘峰激石湍，扁舟破浪催银箭。傥怜燕市十丈尘，为剪吴淞石尺练。
赠倪永清
作者：方峨
朝代：清

九峰山色高嵯峨，川原平远堆青螺。刘夏村南泗水镇，片帆我亦曾经过。此时我年方二十，乍见老成尚羞涩。客邸惟拈诗与书，日键芸窗足不出。少年情性好交游，一时怀刺干名流。卢文子，张洮侯，朝朝约放龙潭舟。鲈脍莼羹罗满座，玉箫金管吹清秋。此中有人数诗伯，开言便及虬髯客。清誉真应千古传，彩笔争夸万人敌。近来作吏来西昌，寥寥风雅推平章。即或有人弄笔墨，譬如无腔牧笛横山庄。永清倪子来日昨，顿使洪都风雅作。绛帐旋开徐稚亭，赤幢久树滕王阁。兴酣搦管发大呼，十三大郡都惊愕。门外频停问字车，云中又见衔书鹤。骤然相见即相怜，须识神交已有年。把臂发狂话宿昔，恍若置身黄浦青溪边。过我讼堂一交接，便觉胸中有冰雪。太白刘伶共醉醒，许由巢父同高洁。即席还当赠片言，文中雄长诗中杰。猗嗟乎！君才磊落非等伦，得君如得金千钧。他时归遇云间客，道我为官鬓似银。
雪过渔亭
作者：方峨
朝代：清

村市溪头雪里经，人烟寒处认邮亭。沿流竹艇排银汉，劈面云峰插玉屏。秀绝山川浑一色，空怜鱼罶见三星。寻梅放鹤饶幽赏，争似兵厨醉不醒。
三铺
作者：方希孟
朝代：清

漠南日日度流沙，喜见连村酒帜斜。鹅绿数行湖上柳，猩红一点碛间花。人家鸡犬繁无异，物候瓜芦熟不差。若使汉唐田尽辟，昆墟今已富桑麻。
二铺
作者：方希孟
朝代：清

飞鸟茫茫四望空，炊烟渐喜百家同。地居漠北山南内，人在枫黄稻绿中。鹅鸭一堂堪鬻子，牛羊漫野并滋酮。莫嫌异俗非淳古，树里团栾即大蒙。
哈密送长节帅
作者：方希孟
朝代：清

茫茫大碛四边秋，山满寒城雪满楼。一帜元戎千骑捧，月明笳吹下伊州。
巴里坤野宿
作者：方希孟
朝代：清

漠暖百花红，禽声细雨中。海光飞白马，山气吐黄虹。麦露浮晴野，松云幂晚空。疏林隔渔火，几处似江东。
度天山
作者：方希孟
朝代：清

二十四盘空，栏干叠叠红。人行穿雪顶，禽语出冰中。花草千峰合，霆涛万壑通。摩挲问碑碣，风雨恐来攻。
星星峡
作者：方希孟
朝代：清

渴峰奔怒虹，侧势走千里。横略大荒东，倒饮雪山水。逶迤乍中断，岭崟并孤峙。沉沉石色厚，力透天背紫。大坂如连驼，一折九马死。火蹄并铁声，百拽不肯驶。我行已天上，我仆犹峡底。迈步轻虎狼，顾影怯魈鬼。前隙身茫茫，四咤悲风起。壁巉黑月下，健鸟摩残垒。俯视深井光，青荧一灯喜。
松树塘
作者：方希孟
朝代：清

一片天山月，寒光照铁衣。火风时夜吼，阴雪每晴飞。榆色连千里，松声合四围。古来征战骨，此地几人归。
骨拐泉
作者：方希孟
朝代：清

悉月坠茫茫，寒星照大荒。鸽盘晴哨响，雕卷画旗凉。漠气连空紫，天光落海黄。玉关云万叠，何处更家乡。
三月十九日偶作
作者：方帜
朝代：清
体裁：七言律诗

吾家高尚嵞山老，此日年年一作诗。憔悴首阳愁夕霭，萧条寒食感春飔。嵩呼蓟野犹如梦，弓堕煤山孰慭遗。独爇瓣香更野服，不堪啼血杜鹃枝。
春游
作者：方应纶
朝代：清

策杖寻春路转赊，青山缺处见人家。茅亭尽日柔风暖，开遍红栏木笔花。
畏吾村谒李文正公祠
作者：方应纶
朝代：清

耆耇摧将尽，貂珰煽未休。委蛇销炽焰，持重护清流。诗格开何李，忠谋补谢刘。灵祠香一瓣，惆怅暮云秋。
西湖巢居阁联
作者：方应纶
朝代：清
体裁：联

山冷好教梅似续；巢新应有鹤归来。
云台先生以西汉定陶铜鼎置于焦山首倡媵鼎歌命同人和之得五古二十六韵
作者：方廷瑚
朝代：清

吉金重鼎彝，精神孕山岳。铜花齧蚀余，得一夔已足。吾师富藏弆，古器罗梣椟。商周众赢秦，审定剧精确。就中西汉鼎，隶古铭可读。器盖蔌煮湘，鼻耳苔斑驳。共自隃麋汧，量衡咸纪录。汉帝尊陶陵，蒸尝表虔肃。五色歊浮云，金景灿盈目。火炎草木焦，硕果幸不剥。拂拭入仙馆，赖免污莱辱。吾师位鼎衡，说士甘如肉。爱士贡庙廊，俾为苍生福。爱鼎不自私，永图置岩谷。突兀古谯山，大江绕其麓。中有南促鼎，光焰四山烛。丹山珠交柯，蓝田璧合珏。自古物通神，有耦而无独。海云枯木堂，厥鼎寄幽躅。丹青绘作图，琳琅书作幅。送鼎载沙棠，絪缊云气覆。翻嗤饕餮者，岑赝纷争逐。寿梦应晋求，甲父餍齐欲。名或夸嗜古，实不能免俗。孰如此一举，鼎寿无疆祝。奇光夺珉碑，佳话压玉局。遥夜山灵朝，皓月照黄鹄。
五叶词
作者：方式济
朝代：清

碧山瑶草骄兰荃，鬖髿五叶光芊绵。厓欹谷转箭牙密，土膏放暖龙耕烟。灵根不死千年在，留与丹台助岚彩。金骨仙人石鼎浆，一呷能令寿山海。耆峰渺渺轩辕丘，地脉沃盛徵天休。上党新苗云液薄，深林谁复穷冥搜。兔臼已收紫芝满，玉桃树下严司管。青毛使鸟罢衔符，儿戏东方欲揎腕。法星奏补三章约，轻死空求延命药。斫桂虽无绣斧加，蹒跚已折元乌脚。天外九衢春瑟瑟，六丁直日关梁塞。溪畔胡麻夜起尘，落魄愁来赤松客。
八月十七日霜
作者：方式济
朝代：清

土床入夜气，骨冷火不温。起视手种花，委仆墙篱根。早霜才一夕，不缓须臾恩。穷边无林柯，后凋谁与言。柔条爱戕伐，悼惜同兰荪。回忆故乡暖，万里伤征魂。
城上乌
作者：方式济
朝代：清

扬州城上乌，傍晚城楼歇。蔽日飞哑哑，天光乍明灭。扬州极盛推前朝，珠帘画阁闻吹箫。香尘细碾朝复暮，平山迤逦连红桥。一夜神兵渡淮水，炮声震动无坚垒。血溅孤臣旧战衣，降旗不见城头起。雨湿沙青鬼昼哭，至少丰草埋遗镞。饥乌不识太平年，犹想城头啄人肉。
扫地
作者：方式济
朝代：清

抱帚倚户立，寒风吹衣巾。凌晨汲土井，洒扫庭陔尘。扫尘不扫雪，留取寒意真。弃帚出门望，边尘浩无垠。俯视秽草积，仰见黄云昏。放废敢晏安，劳力清心神。强炼未死骨，涸水潜穷鳞。家破散如雨，一仆随征轮。偶效胼胝力，赪颜诩辛勤。万里亲童奴，傲惰谁能嗔。
护菊
作者：方式济
朝代：清

盆菊瘦亦花，尺茎缀钱小。荒地苦栽培，强说颜色好。种从邻圃移，南阶溉昏晓。八月藏户牖，扶护费探讨。而胡傲霜姿，翻畏寒霜早。人实累此花，使汝随边草。
望见卜魁城
作者：方式济
朝代：清

一片沙昏数尺墙，断埤烟景亦苍苍。怪来战马防秋地，说是书生送老乡。五十三亭燕树隔，六千余里楚天长。劳肩息后寻诗料，雁月笳风拾满囊。
法塔哈门
作者：方式济
朝代：清

山口严扃月照营，等闲客过待鸡鸣。此身已在重边外，不怕《阳关》第四声。
玉笛引
作者：方式济
朝代：清

遗钗断发填宫井，擪笛魂归春苑影。墙外无人三两声，碧墀铺月梨花冷。记得西园侍宴时，君王爱度《凉州词》。长调穿风无气力，铜盘露赐传催急。白杨瑟瑟迷金碗，纤尘光掩昭华琯。歌台小妓惯偷吹，误渍残脂口香满。蜀山破梦漏丁丁，不敢床前自报名。回廊弓印惊鹦鹉，夜夜亲来续箫谱。
蜀锦曲
作者：方式济
朝代：清

蜀锦机长越罗短，绣出鸳鸯春水暖。姊妹绮年俱遣嫁，空闺寂处兰膏卸。女贞择对师孟光，依然操作纫兰攘。藏有天孙五色线，鲜明巧夺云锦章，愿缝尧衣与舜裳。
远行曲
作者：方式济
朝代：清

结束语童仆，鸡鸣看天曙。辞我乡里亲，曳屦出门去。出门口无言，寸心煎百虑。请取囊中琴，暂坐理弦柱。一弹示知音，音新知者故。人情恋乡井，冰霜况岁暮。此身值贱贫，焉能乐完聚？岭高猿狖坠，水急蛟龙怒。行行将何之，白日沙飞路。
送朱鹿田之任蜀中
作者：方式济
朝代：清

天入万峰攒，羊肠路屈盘。黄巾追往事，朱邑幸之官。复业民无几，催科政待宽。从今行蜀道，歌唱不知难。
采萱
作者：方式济
朝代：清

晓起望术阡，萱花盈古道。采萱欲忘忧，佩之转纷扰。岂有壮士怀，听命寸茎草！勿谓百年短，计日不为少。忧更多于日，忽忽忧中老。蕙茝化为茅，勿叹秋风早。
铁五送至蒲河赋别
作者：方式济
朝代：清

劳骨不遑席，脂车迫东驰。晴日照大野，去去从此辞。相送蒲河阴，感激潜酸嘶。恋景重须臾，念当生别离。我有数行泪，欲堕还自持。死化桑下蚕，吐君衣上丝。生同比翼鸟，夜夜长相思。生死如浮云，素交山不移。
陇头水
作者：方式济
朝代：清

河水浊，江水清。妾似陇头水，清浊自分明。昔为田家女，择婿嫁边吏。田夫入城不隔宿，边吏年年在边地。闻道梁州新破虏，燉煌已入中朝土。戍卒受赏官封侯，血裹冰霜凝绣斧。主将笑拥双婵娟，筝琶夜醉穹庐眠。横塘水接陇头去，送妾双泪流君前。
温武忠墓
作者：方张登
朝代：清
体裁：七言律诗

名士谁当第一流，孤臣独共主君忧。已看甲马趋金殿，别少风帆到石头。洒泪三军争敌忾，论功诸将亦封侯。过江延誉真无忝，北望并州万古愁。
临江仙·看芍药归舟即事
作者：方彦珍
朝代：清

瑞芍亭前红药。丰神嫣媚难描。翻阶凝露不胜娇。香宜罂粟妒，色并鼠姑饶。尤爱魄全明月，晶瑩光彻层宵。锦灯千盏唤虹桥。邻舟度新曲，檀板杂笙箫。
临江仙·看芍药归舟即事
作者：方彦珍
朝代：清
体裁：词

瑞芍亭前红药。丰神嫣媚难描。翻阶凝露不胜娇。香宜罂粟妒，色并鼠姑饶。尤爱魄全明月，晶莹光彻层宵。锦灯千盏唤虹桥。邻舟度新曲，檀板杂笙箫。
八声甘州·乞痴
作者：方彦珍
朝代：清

笑幽人无计遣穷愁，徒自费疑猜。怅风霜屡历，被谁播弄，不许开怀。相必嗔侬好学，天不喜怜才。故设牢骚境，巧作安排。是痴如教尽改，问穹苍可肯，赐我痴呆。果真因为此，何用更徘徊。久情愿、愚顽懵懂，若然能、急速换灵台。也堪算、轮回摘贬，另付形骸。
如梦令·夜咏
作者：方彦珍
朝代：清

金鸭香残烟尽。翠竹无声风定。举袖欲挑灯，回见月光东映。人静。人静。独自推敲诗韵。
如梦令·题落花胡蝶卷子
作者：方彦珍
朝代：清

芳草天涯青遍。满地落花风旋。春去太无情，惆怅雨丝风片。休怨。休怨。胡蝶殷勤留恋。
忆王孙·仲夏即事
作者：方彦珍
朝代：清

当空红日暑增炎。小艇深湾清沼边。女伴相将戏采莲。味偏妍。一半清心一半甜。
忆王孙·初春即事
作者：方彦珍
朝代：清

朱楼晨起碧窗推。砌草蒙茸春渐回。猛雨一宵妒早梅。惜花魁。一半独开一半摧。
忆王孙·新秋即事
作者：方彦珍
朝代：清

疏帘花影月光笼。暑退凉生诗思浓。忽讶鏦铮响远空。戛梧桐。一半砧声一半风。
忆王孙·隆冬即事
作者：方彦珍
朝代：清

隔宵寒雪喜初晴。隐隐阳乌锁窗明。自折檀梅插胆瓶。嗅寒英。一半浓香一半清。
忆秦娥·秋夜即事
作者：方彦珍
朝代：清

灯明灭。牢骚几许愁怀结。愁怀结。栖鸦绕树，争啼皓月。款步苍苔寻落叶。惊闻断续哀音切。哀音切。何处飘来，数声风笛。
忆秦娥·秋夜怀月仪
作者：方彦珍
朝代：清

寒飙冽。江乡又近重阳节。重阳节。临风感昔，知音耗绝。共此残秋同此月。斯人也合伤离别。伤离别。焉得重来，紫萸同撷。
意难忘·与夫子夜坐，书此述怀
作者：方彦珍
朝代：清

前世何缘，喜今生聚首，声气相联。伯鸾偕德耀，玉树配青莲。言既合、意双虔。更避俗心坚。最堪欣、案眉朝夕，彼此生怜。不须悟道参禅。领衡门幽趣，纸阁芦帘。埋名追隐士，养性学闲仙。棋共著，韵同拈。每并坐齐肩。志清高、心存忠恕，仁义求全。
新雁过妆楼·秋闺即事
作者：方彦珍
朝代：清

剪烛楼东。秋宵爽、拈针刺绣芙蓉。彩绒轻理，配合澹绿深红。病质虽如篱菊瘦，缍怀恰比露华浓。听凄清、征鸿嘹唳，目送长空。人在纱窗小坐，拟赋诗遣兴，树杪摇风。飒飒萧萧，频搅井上疏桐。尤惊梵音聒耳，是何处阇黎鸣夜钟。回眸处，见一弯残月，斜挂高松。
月上海棠·对酒
作者：方彦珍
朝代：清

东墙浩月移花影。是谁人、宜此良宵景。把酒吟秋，有娇红、助侬诗兴。高歌唱，未识海棠曾听。频唤花仙花不应。这宿酲、醉到何时醒。辗转回思，想嫦娥、共伊清韵。待醉了，好去同游幻境。
玲珑四犯·书中乾蝴蝶
作者：方彦珍
朝代：清

展玩牙签，惜粉翅如新，犹缀荃翠。别却芳丛，那管落红铺地。且喜风雅常亲，更不逐、花风飘坠。待欲随、脉望餐仙，可怕高吟惊睡。幽斋满架云笺腻。一任它、蚋趋萤避。笑侬未技凋虫手，偕和郢都清吹。惟学谢逸生怜，难效元婴才思。想是魂何处，应忆碧苞丹穗。
玲珑四犯·帘影。次蔚峰宗兄原韵
作者：方彦珍
朝代：清

卸却珊钩，忽掩映珠栊，浑似凝翠。叠叠湘筠，恍惚墨花涂地。瞬息绘上东墙，只怪那、阳乌西坠。唤小鬟、添助炉香，莫在栏边痴睡。画堂如许春光腻。更堪怜、重重遮避。风檐好把晶灯耀，何用管弦歌吹。呢喃宿燕归梁，增得幽人诗思。看绣屏书几，缥缈云波烟穗。
行香子·述怀
作者：方彦珍
朝代：清

既恶喧嚣，又厌烦言。更堪嫌、家务纷缠。惟欣独坐，闲玩诗篇。也不喜游，不好耍，不贪眠。新茶自煮，名花学养。掩纱窗、静护炉烟。针工之暇，笔墨自遣。参书中义，诗中味，静中禅。
舟中有感
作者：方御
朝代：清
体裁：七言绝句

江天风雨画凄凄，浪打孤舟独去迟。解道萍踪渺无定，相逢早怕别离时。
徽州戏台联
作者：方德
朝代：清
体裁：联

声为律吕身为度；云想衣裳花想容。
戏马台怀古
作者：方德肇
朝代：清
体裁：五言律诗

一掬英雄泪，犹传戏马台。锦衣才故里，红粉倏飞灰。百战驱秦暴，诸生为鲁哀。此间近芒砀，云气未曾来。
舟晚
作者：方德肇
朝代：清
体裁：七言绝句

日日征桡傍水滨，离家渐远梦无因。乡心只对江南岸，隐隐秋山白屋贫。
南柯子·怀珏楼应夫人
作者：方怀英
朝代：清

曲沼荷钱碧，繁枝榴火红。行帆流水梦无踪。翘首白云当户、叠奇峰。梁燕绸缪语，怀人寥寂中。关河百二路重重。难向溪头双鲤、问诗筒。
宿徐莘叟草堂
作者：方思
朝代：清
体裁：五言律诗

开牖迎花气，烧炉借月辉。巢湖鱼到早，霍岳笋来肥。广受风难继，羊求迹已微。方书闲自录，采药莫相违。
挽张之洞联
作者：方悦鲁
朝代：清
体裁：联

卅载领封疆，坐镇东南，兴利兴学，人情岂同好恶，当兹时局，一柱独擎，寰海致升平，无愧盛名盈宇宙；两朝持宰辅，经纬区夏，立德立言，天下倚为安危，胡不慭遗，大星遽陨，旧僚增感痛，追维绘像肃清高。
怨歌行
作者：方惟寅
朝代：清
体裁：古风

冷雨霏不息，余寒侵人衣。淹留复负疴，低徊心事违。草阁聊徙倚，凉飔拂面催。江声叠繁响，来雁带余哀。俯仰伤内情，怀抱何时开。知音世所希，焦桐爨下摧。荣乐各异势，良骥等驽骀。
题《复庄诗问》二章·其一
作者：方成圭
朝代：清
体裁：七言律诗

当年坛坫盛金台，未预宾筵末座杯。天北剑光沈督亢，海东云气接蓬莱。骚情不乱灵均笔，选体能精子美才。垂老明山一携手，半生襟抱为君开。
题《复庄诗问》二章·其二
作者：方成圭
朝代：清
体裁：七言律诗

诗天无际任穷搜，屈曲依人信足羞。谁与鲲鹏争变化，不随鹒蟀度春秋。身逃绮劫仙应妒，手把灵符鬼亦愁。读罢怪来香一缕，邻梅枝过短墙头。
题秀水陆烈妇传后
作者：方成圭
朝代：清

女阳亭边杵声歇，冤禽南飞夜啼血。生平弱质那禁愁，肝胆早为禀砧裂。天路狞飙苦常搅，琼树一枝又吹折。袅袅游丝空所依，泪流到水水呜咽。晨犹上堂拜公姥，面无蹙容心永诀。精刚绕指须眉羞，高义而今见不栉。道光辛卯十一月，十有八日天欲雪。竹泣松号人语绝，阴风惨澹砭肌骨。素帷开处一缕香，乃自梅花阁中出。
九日
作者：方拱乾
朝代：清
体裁：五言律诗

郁郁连朝雪，萧萧九日晴。异乡谁送酒，令节但存名。目断天无极，风高沙自惊。莫嫌人迹远，雁迹罢南征。
募僧收枯骨
作者：方拱乾
朝代：清
体裁：五言律诗

兵戈二十载，枯骨尚如麻。中岂无才智，生原有室家。啼魂昏白昼，掩胔仗黄沙。何处烦冤尽，观空仰《法华》。
宁远温泉
作者：方拱乾
朝代：清
体裁：五言律诗

温与探汤异，边城旧擅名。无心何自热，有本得长清。调燮功谁擅，寒暄理自平。衰年苦萧飒，一濯已春生。
广宁
作者：方拱乾
朝代：清
体裁：七言律诗

医巫闾是望中山，指点残黎惨淡间。北镇祀谁凭享殿，南冠人尚恋榆关。光熹往事伤心久，刘杜征魂带血还。惭愧高冈祀李靖，纪功碑断藓花斑。
掩柴门
作者：方拱乾
朝代：清
体裁：五言律诗

柴门开亦静，无事手常关。晓露花争坼，斜阳牛自还。相看忘塞俗，久已负家山。偶忆雍陶句，开笼放白鹇。
放雉
作者：方拱乾
朝代：清
体裁：五言律诗

万物爱生还，凌霄刷羽翰。自经罗网苦，益觉地天宽。文采无夸耀，飞翔得便安。故山谐伴侣，不羡女床鸾。
旧鹤
作者：方拱乾
朝代：清
体裁：七言律诗

老鹤迎人作意鸣，三年前是一般声。别来何物不经变，知尔于人无所争。旧侣分飞怜独立，故交相遇倍多情。卫廷岂少乘轩辈，谁卧长松梦玉京。
早起
作者：方拱乾
朝代：清
体裁：五言律诗

长夜厌朝眠，暾光到枕先。家无烦老事，人爱早晴天。研洗和冰墨，炉温隔夕烟。惺惺平旦气，孤坐倍泠然。
晤林茂之时年八十五矣
作者：方拱乾
朝代：清
体裁：五言律诗

群奉丈人行，相看若鼎彝。别时贫到骨，近日老能诗。结客前朝重，遗民后代知。嗟予随仗履，鬓发已如丝。
舂声
作者：方拱乾
朝代：清
体裁：古风

在家愁闻砧，砧声为客衣。在客愁闻舂，舂声为客饥。舂本非恶声，客耳自凄其。砧声砧者苦，舂声闻者悲。此地尽为客，室家亦羁縻。遘此八月霜，稻粱同草衰。稗种贱独早，皮尽乃得糜。十斗舂一斛，家家急朝炊。两舂一口资，廿口将安资？夜长月色苦，冷淡无光辉。声声相断续，远近闻一时。悲馀转成喜，得食谅不迟。便作笙竽听，天风任尔吹。
补窗
作者：方拱乾
朝代：清
体裁：古风

纸窗如破衲，丛添针线迹。纤纤鱼鳞光，朝曦逗微隙。夜来朔风狂，洞然半分剨。寒威透旃裘，况乃敝衣帻。看囊久无钱，纸价贵逾昔。求全势所难，补罅情转适。平生鄙弥缝，于兹悟损益。渐暄飙亦温，安稳蓬蒿宅。旧研释冰痕，昼长聊点《易》。微云影太空，不碍虚生白。
译使至高丽
作者：方拱乾
朝代：清
体裁：七言律诗

天荒地老更谁邻，属国惊闻接海滨。豺虎窟多中土客，风凰城是旧朝臣。泉刀重译旃裘雪，盐铁归装塞马春。试问为奴当日祖，流传《洪范》可能陈？
路遇李澹生冯炳文
作者：方拱乾
朝代：清
体裁：古风

皂帽冲风沙，晴天疑晦霿。睹君行路色，触我来时痛。握手万端生，醒眼三年梦。相赠绕朝鞭，前途慎珍重。
驱雀词
作者：方拱乾
朝代：清
体裁：古风

雀莫啄我蔬，我蔬种已迟。衰年事事钝，辛勤还后时。聊取生意足，宁独疗长饥！甲坼才如豆，不及邻家肥。肥蔬啄可饱，瘦蔬啄无遗。饥我不饱汝，两伤亦奚为？欲驱不忍击，短竿护疏篱。我蔬肥有日，除竿任汝飞。听汝嗷嗷音，生事同我微。
园中课小童芟草移石
作者：方振
朝代：清

早知穷有命，底事逐征尘。此日濠梁意，几年湖海身。草除遮路棘，石露隔帘皴。拟待重阳问，黄花莫笑人。
安仁县
作者：方振
朝代：清

蕞尔城三里，悠然水一湾。波添贵溪雨，云起建昌山。俭俗鸡豚少，耘时市井间。数声烟外听，渔唱夕阳还。
即事
作者：方授
朝代：清
体裁：七言律诗

漳海风清诏语闻，谁教轻入虎狼群。后师表继前师表，生祭文催死祭文。绝食已传过八日，剖心容易谢三军。钟陵南向青青草，欲卜山为丞相坟。
南天烛
作者：方掌珍
朝代：清
体裁：五言律诗

纵无花烂漫，爱惜与花同。细缀樱桃颗，高攀翡翠笼。芳心辞雀啄，黛色上眉融。风雪残年里，浓妆让尔工。
寒蛩
作者：方掌珍
朝代：清
体裁：五言律诗

切切虫声起，辉辉月满楼。一灯初照夜，四壁共鸣秋。露重吟方歇，更残织肯休。寒衣逢未就，听此倍生愁。
三月十九日作
作者：方文
朝代：清

年年今日强登高，独立南峰北向号。漫野玄云天色晦，美人黄土我心劳。虚疑杨柳牵愁绪，不忍沧浪鉴鬓毛。前辈有谁同此恨，雪庵和尚读离骚。野老难忘故国恩，年年恸哭向江门。南徐郭外三停棹，北固山头独怆魂。流水滔滔何日返，遗民落落几人存。钱生未死重相见，双袖龙钟尽血痕。
三月十九日作·其一
作者：方文
朝代：清
体裁：七言律诗

年年今日强登高，独立南峰北向号。漫野玄云天色晦，美人黄土我心劳。虚疑杨柳牵愁绪，不忍沧浪鉴鬓毛。前辈有谁同此恨，雪庵和尚读离骚。
三月十九日作·其二
作者：方文
朝代：清
体裁：七言律诗

野老难忘故国恩，年年恸哭向江门。南徐郭外三停棹，北固山头独怆魂。流水滔滔何日返，遗民落落几人存。钱生未死重相见，双袖龙钟尽血痕。
上云居山
作者：方文
朝代：清
体裁：七言律诗

云居去地三千丈，缥缈真为云所居。却讶峰头多畎浍，宛然天半一村墟。栴檀况有神宗笔，贝叶曾分御府书。僧老不知陵谷变，向人犹说旧皇舆。
会试榜发，久不得报，有怀同社诸子
作者：方文
朝代：清
体裁：五言律诗

诸生皆耆旧，亡何试礼闱。便应骧首去，未许倦怀归。辇下新朝服，山中老布衣。高鹏与低鴳，各自一行飞。
会试榜发，久不得报，有怀同社诸子
作者：方文
朝代：清

诸生皆耆旧，亡何试礼闱。便应骧首去，未许倦怀归。辇下新朝服，山中老布衣。高鹏与低鷃，各自一行飞。
六月
作者：方文
朝代：清
体裁：七言绝句

六月重衾更着绵，阴寒浑似暮秋天。我生半百何曾见？记是康熙丙午年。
单质生见访僧舍并惠三忠集答此
作者：方文
朝代：清
体裁：古风

高树引秋蝉，空梁逝春燕。昨宵微雨集，重阴满僧院。之子一来过，羁人共谈宴。秀采本沦漪，腴词复菁茜。内秉金石姿，匪直情婉娈。稽古式芳躅，怀忠耿遐眷。下上汉宋书，独怆武侯传。烦冤痛鹏举，轗轲钦履善。流览未及终，风徽宛可见。汩余有同心，参差泪如霰。
含鄱岭至太乙峰
作者：方文
朝代：清

侵晨独出含鄱口，千里鄱湖一岭函。但使短藤穷碧献，何妨细雨湿青衫。林中黯淡高低树，雾里微茫上下帆。不是探奇索隐者，谁能踏雪履岩。
含鄱岭至太乙峰
作者：方文
朝代：清
体裁：七言律诗

侵晨独出含鄱口，千里鄱湖一岭函。但使短藤穷碧献，何妨细雨湿青衫。林中黯淡高低树，雾里微茫上下帆。不是探奇索隐者，谁能踏雪履巉岩。
喜槁木师至
作者：方文
朝代：清
体裁：七言律诗

闻君春到石头城，将妾和儿赠友生。此事太奇终有悔，天恩难断可无情。既归白业家何定，欲返黄州路未平。江上故人多古义，东郊应与结茅成。
夜坐
作者：方文
朝代：清
体裁：古风

残暑不成眠，一夜长数起。山深月色高，坐看松阴徙。
太湖避兵
作者：方文
朝代：清
体裁：五言律诗

将近枫桥路，唯闻人语喧。北来兵肆掠，东去艇皆奔。震泽烟波迥，高秋风雨繁。此时期免患，艰苦复何论。
客有教予谨言者，口占谢之
作者：方文
朝代：清
体裁：七言律诗

野老生来不媚人，况逢世变益嶙峋。诗中愤懑妻常戒，酒后颠狂客每嗔。自分余年随运尽，却无奇祸赖家贫。从今卜筑深山里，朝夕渔樵一任真。
寒食日饮酒家
作者：方文
朝代：清
体裁：七言律诗

江东又是禁烟节，郭北无非上冢人。久客未归缘世难，旧交相见独情亲。水边亭榭多春酒，花下衣冠剩逸民。不分青青垂柳色，欺吾斑鬓渐如银。
旅夜
作者：方文
朝代：清
体裁：五言律诗

客舍已凄苦，况闻风雨声。一杯消永夜，孤烛坐深更。饥鼠分行出，寒鸡失次鸣。此时心眼静，历历悟浮生。
桃花潭短歌
作者：方文
朝代：清
体裁：古风

桃花潭中春水深，桃花潭上春云阴。云阴不见古人面，水深曾照古人心。如何李白汪伦后，云水荒凉直至今。
水崖哭明圃子留
作者：方文
朝代：清
体裁：七言律诗

圣代遗民本不多，频年锋镝又销磨。衰宗尚剩农兼圃，至性同归笠与蓑。只道阳春回律管，岂知长夜闭烟萝。瑶华且受霜风折，冉冉孤根奈若何？
水崖哭明圃子留
作者：方文
朝代：清
体裁：七言律诗

少小能文气似兰，里人谁不信弹冠。只因丧乱身当废，纵使沉埋性所安。故国有怀唯涕泪，新诗无字不悲酸。漫劳铁匣藏枯井，此日流传血已丹。
水崖哭明圃子留
作者：方文
朝代：清
体裁：七言律诗

忆昔相携吴楚游，日同匕箸夜同裯。奇欢东坝千钟酒，苦恨西湖一叶舟。共把愁心对陵阙，独将佳句播沧洲。河山犹未归尧禹，痛尔飘零先白头。
水崖哭明圃子留
作者：方文
朝代：清
体裁：七言律诗

里门裘马日纷纷，鸾鹤宁同鸡鹜群？如以衣冠坐涂炭，不徒富贵等浮云。家人愚暗还相劝，异类腥臊孰忍闻？十世国恩蒙者众，独将破衲报明君。
猷州城
作者：方文
朝代：清
体裁：七言绝句

陵阳山下稻花秋，南陌东阡自一邱。闻道沉沙多折戟，老农知是古猷州。
癸卯三月十九日润州客舍同潘江如小饮述怀四十韵
作者：方文
朝代：清
体裁：古风

与君定交初，乃在乙酉春。是时杨贵竹，开府京江滨。其性颇好客，客来多俊民。史邢暨万宋，才华更清新。日夕造君庐，披豁任天真。君尤笃爱我，相对但含颦。私忧南国乱，汲汲谋隐沦。遥指莺脰湖，水乡风俗淳。从无兵燹患，乐彼渔樵人。三月十九日，先皇之忌辰。同登北顾山，仰首号苍旻。野老或见怜，朝士反见嗔。俄而江北岸，鼓角声振振。君先挈妻子，湖村依所亲。我亦携小妇，追随为比邻。此地既幽僻，可以长垂纶。君复有远图，舍我游越闽。三岁始归来，道路罹百屯。我适无所为，卖卜润城闉。一见喜欲狂，茅屋共宵晨。曾将卖卜钱，买酒醉千巡。无何江上别，东西各风尘。弹指十二年，迥若吴与秦。己亥黄河边，邂逅疑有神。因过范生宅，连床话经旬。赠答非一篇，相期保松筠。别后又五载，闻君家益贫。田园被侵夺，赋税犹在身。寄居荒山中，妻子行负薪。癸卯春三月，京江重问津。维舟即相访，奇穷果无伦。颠毛种种白，颜面黑且皴。破帽与敝衣，何减百结鹑。况当十九日，言之鼻酸辛。仍往北顾山，乱石迷荆榛。旅人不敢上，一恸何繇申。是夕返我寓，呼童采江蘋。取酒酹灯前，心曲难具陈。回思廿年事，惘如梦中因。夜半作此诗，龙钟泪沾巾。
竹枝词
作者：方文
朝代：清
体裁：词

侬家住在大江东，妾似船桅郎似逢。船桅一心在篷里，篷无定向只随风。
竹枝词
作者：方文
朝代：清
体裁：词

春水新添几尺波，泛舟小妇解吴歌。笑指侬如江上月，团圆时少缺时多。
竹枝词（十首选二）
作者：方文
朝代：清

侬家住在大江东，妾似船桅郎似篷。船桅一心在篷里，篷无定向只随风。春水新添几尺波，泛舟小妇解吴歌。笑指侬如江上月，团圆时少缺时多。
赠汤岩夫
作者：方文
朝代：清
体裁：古风

今人读书不识字，下笔淆讹十三四。许徐训诂自分明，争奈人都不省视。昔者吾友戴敬夫，磨砻字学天下无。予少窃闻其绪论，虽知梗概心犹粗。中年奉教萧尺木，尺木篆隶精且熟。每与予言辄终夜，字学稍知其节目。平生结交多俊民，此道茫昧恒失真。何期晚遇汤元翼，奄有二子成三人。犹记鲁江同作客，颇领微言恨匆迫。别来十载梦魂劳，老去重逢须鬓白。闲时缓步过吾庐，相对惟应话六书。秦汉晋唐体多变，那能贯穿为发摅。当时戴萧所未悉，今日询君得其实。我亦著书曰蒙求，乞君釐正方成帙。
送朱子葆归嘉兴
作者：方文
朝代：清
体裁：七言律诗

孤飞越鸟恋南枝，白草黄花客去迟。小阁共眠秋雨夜，危樯独挂晓霜时。狂歌一曲愁先结，痛饮千钟醉莫辞。门外江风复江水，解维何处寄相思。
遇乡人
作者：方文
朝代：清
体裁：五言绝句

君从石城来，曾过清溪否。我家傍清溪，门前数株柳。
都下竹枝词
作者：方文
朝代：清
体裁：词

东戍榆关西渡河，今人不及古人多。风吹草低牛羊见，更有谁能敕勒歌。
都下竹枝词
作者：方文
朝代：清
体裁：词

前朝勋戚盛如云，后裔同归厮养群。莫向灞陵嗔醉尉，何人犹识故将军？
都下竹枝词
作者：方文
朝代：清
体裁：词

投认师生法不轻，其初只为杜逢迎。因而场屋真知己，怀刺无他止姓名。
都下竹枝词
作者：方文
朝代：清
体裁：词

故老田居好是闲，无端荐起列鸳班。一朝谪去上阳堡，始悔从前躁出山。
都下竹枝词
作者：方文
朝代：清
体裁：词

有客慈仁古寺中，苍龙鳞畔泣春风。布衣自有布衣语，不与簪绅朝士同。
都下竹枝词
作者：方文
朝代：清
体裁：词

自古长安似弈棋，一番客到一番悲。许多大老休官去，几个名娼又嫁谁？
都下竹枝词
作者：方文
朝代：清
体裁：词

自昔旃裘与酪浆，而今啜茗又焚香。雄心尽向蛾眉老，争肯捐躯入战场。
都下竹枝词
作者：方文
朝代：清
体裁：词

都门本是利名关，来去纷纷各不闲。亦有京官十数载，从无偷眼看西山。
都下竹枝词
作者：方文
朝代：清
体裁：词

金丝烟是草中妖，天下何人喙不焦？闻说内廷新有禁，微醺不敢厕宫僚。
韩侯儿
作者：方文
朝代：清
体裁：古风

韩侯之族世所悲，韩侯有儿人莫知。我今痛饮淮阴市，请为君歌《韩侯儿》。侯昔钟室衔冤日，小儿三岁谁能匿。有客毅然窃负逃，密以情探萧相国。相国闻之惊且忧，为言关陇不可留。作书授客使入海，南粤赵佗堪与谋。赵佗夙与萧韩善，养儿成人延一线。去韩之半改姓韦，子孙渐繁满乡县。因之世世为土官，魏晋以后休隐瞒。萧相前书赵王册，刻诸金石永不刊。韩襄毅公曾有说，乍闻此事叹奇绝。其客姓名虽不传，自与程婴比风烈。钓台之下淮水奔，我来泊舟先怆魂。千古英雄有本色，死生贵贱何足论。要知吕亡汉亦灭，韩侯血食至今存。
题半山道人画册
作者：方文
朝代：清
体裁：七言绝句

一著袈裟绝万缘，犹余破砚习难捐。江山本是无情物，写到荒残亦可怜。
题屈翁山诗集
作者：方文
朝代：清
体裁：五言律诗

《周南》存《汉广》，谁谓楚无风。尔祖《离骚赋》，人言《小雅》同。本支犹未坠，艺苑复称雄。千古沅湘意，今归五岭东。
题酒家壁
作者：方文
朝代：清
体裁：五言绝句

闻我来何数，非关引兴豪。风尘燕市里，或恐有荆高。
冈山观虹初生
作者：方文雄
朝代：清

山自青青水自白，忽然瞥见崖头赤。浑疑暮日映峰丹，回首初虹跨岫赫。地岛陆离方一纶，天衢绚烂经千尺。长空愿作彩桥悬，蹑入蟾宫追月魄。
刺竹
作者：方文雄
朝代：清

参差抽紫翠，蓊郁自成林。解箨呈圆相，横枝挻棘心。节高尘不染，刺盛侮难侵。摇曳秋风里，潇潇满径阴。
太平岩夜归
作者：方文雄
朝代：清

酒醉诗成后，山钟迫晚归。岚烟千嶂隐，灯火万家微。放足随高下，忘机任坦巍。明朝如有意，相约莫相遗。
老来娇
作者：方文雄
朝代：清

吐艳群芳里，奇姿异凡苗。朱颜临紫气，丹脸夺红标。态似鸡冠秀，体如马荇妖。虽无香馥味，老大转生娇。
挽张百熙联
作者：方新
朝代：清
体裁：联

温诏下春官，一代荣名隆纪阮；生刍申孺子，两家同榜话崔韩。
和友冬日登冶父山访星师
作者：方无隅
朝代：清
体裁：七言律诗

寒谷回春律已吹，幽寻容与入山时。僧闲客至鸟先报，壑静风生竹预知。龙树法中参定慧，虎溪桥畔识津涯。拈花一笑忘言后，南渡重来又是谁。
吴山玄妙观访黄含山道士
作者：方昂
朝代：清

孤庐结烟霭，一榻卧松筠。之子何为者，荷蓑行负薪。坐看云叶湿，铲喜药苗新。灵雨萧然下，归欤垫角巾。
崇文书院访王梦楼同泛西子湖
作者：方昂
朝代：清

唾绿流澌清泚泚，明妆奁镜窥西子。绛衫红袖书帏纱，竹外渔娃三两家。大罗天上探花使，爪痕鸿雪聊栖止。兴来绿蚁盈红螺，王郎拔剑檀郎歌。临流漱齿齿为冷，退隐湖山推管领。我亦解组归林丘，神仙郭李欣同舟。
游上方山
作者：方昂
朝代：清

悬崖忽撒手，寂历道心生。一榻低眉坐，诸天合掌迎。风箫来梵呗，仙磬识禽声。月印千潭水，分明澈底清。
大观亭
作者：方昌翰
朝代：清

上凌霄汉下坡陀，眼底风帆日夜过。山色二龙开户牖，江声五月走鼋鼍。天连吴楚烟波阔，地接东南战伐多。四十年前吟啸处，那堪荆棘问铜驼。
避地
作者：方昌翰
朝代：清

避地危如巢幕燕，挈家情类触藩羊。一杯未饮心先醉，五夜含愁鬓欲霜。吾辈几人思蹈海，中原时事拟探汤。隆中圯上今何有，俯仰千秋意激昂。
寻秋
作者：方曾祜
朝代：清
体裁：古风

寒雁际秋来，严霜所不避。梁燕翩翩飞，秋社辞巢去。繁华羡春荣，萧索生弃置。岂识高骞心，原不畏憔悴。去住任春秋，乾坤总如寄。
三峡涧
作者：方朝
朝代：清

宿昔梦龙门，兹晨越三峡。湍雷翻水花，林风坠霜叶。行人与飞鸟，邂逅忽相接。寺门苍崖削，松台紫云叠。我欲穷源泉，于兹将远涉。所恐触潜虬，俯视为气慑。
中宿峡
作者：方朝
朝代：清

沧海云际来，一泻开地轴。嵚岑双屏转，块轧森草木。仰窥流光短，益觉日晷速。乃知东南天，于此亦不足。鲛宫倚禅房，鱼梁饮麛鹿。帝子去杳然，清光映江曲。维舟探遗踪，云旗想幽谷。
出峡
作者：方朝
朝代：清

烟横山根青，日落水面赤。孤村牛羊下，出峡景已夕。网罟归澄潭，麇麚恋幽石。苍然前林远，江天月流碧。山水信足佳，其如在于役。
力田
作者：方朝
朝代：清

躬耕习农时，岂敢称高蹈。侯门不可干，聊以从吾好。方春理耒耜，随时调水潦。布衣足掩形，茅檐频洒扫。日暮耕者还，斗酒相欢劳。四云有常功，吾生复何校。仓庚鸣桑林，唤我荷锄子。雨泽一以降，耕作从兹始。黄犊分我劳，葛条系我履。行行石梁畔，涧道多新水。草花纷芳菲，山光无表里。乘闲偶汉眄，木末春云起。
听抚洞庭秋思曲
作者：方朝
朝代：清

曾放扁舟溯楚天，清猿泪竹思凄然。廿年梦里湘山月，今夜分明在七弦。
大江吟
作者：方朝
朝代：清

大江曲，山树秋，天寒日暮，野鸟啁啾，中流激荡风浏浏。北兼汉沔，东下扬州，沧波浩瀚谁能收？江上何所有，芙蓉北渚，葭菼中洲。江中何所有，鲸鱼鼓浪，天吴嬉游。娥媚雪消春水涨，瞿唐巴峡猿啼幽。奔涛瞬息千里泻，雷霆惮赫日月愁。思欲一济无方舟，美人旌旆云外浮。乍去乍来不我求，青鸟欲语意夷犹。天路险阻怀灵修，白日西驰不我留，长歌徙倚增离忧。
峡口
作者：方朝
朝代：清

峡口波涛壮，居人不满村。众山风落木，深洞月归猿。水并星河泻，云兼石壁翻。千秋追帝子，如可梦精魂。
峡口
作者：方朝
朝代：清
体裁：五言律诗

峡口波涛壮，居人不满村。众山风落木，深洞月归猿。水迸星河泻，云兼石壁翻。千秋追帝子，如可梦精魂。
开先寺观瀑布
作者：方朝
朝代：清

客寻瀑布来，恰到云归处。层峦耸万叠，悬霤空中注。白昼泻银潢，中天昭太素。逝者无终穷，千秋等朝暮。古寺枕寒渊，苍崖喷长雾。蛟龙卜灵窟，形神洽幽趣。洗心视听外，无言发清悟。
春日自邓尉移棹支硎山中信宿
作者：方朝
朝代：清

川原既逶迤，我游亦无定。甫别湖上峰，旋蹑云中磴。临渊想修鳞，过寺闻清磬。渔樵相引接，水石交绵亘。野风吹春服，低回发清兴。林端敛斜阳，浦上轻云暝。
月下自寒山还至莲花峰下
作者：方朝
朝代：清

西阁寒日没，策杖寻松径。归鸟半在巢，山家烟火静。清月流素辉，幽篁生虚听。依然向来路，云影飞无定。欲逐樵人踪，尽识山中胜。行行见柴门，寒潭似清镜。
江夜有怀
作者：方朝
朝代：清

风力卷云霾，孤舟傍翠崖。江星动鱼脊，山果落猿怀。旅梦滩声断，乡心驿路乖。不知莲社客，谁最念天涯。
清溪
作者：方朝
朝代：清

清溪知几曲，深处有楼台。树杪江帆去，门前潮水来。温风丹荔熟，明月素馨开。童稚歌连袂，桥南浴始回。
由临川北道抵馀干山行五首
作者：方朝
朝代：清

鸡鸣发征夫，驱马万壑黑。仰观参星横，俯怯崖石昃。烽回溪流转，林密寒光逼。空山鸟吟悲，百里无人迹。安知丛莽中，不有猛兽匿。惊风吹客衣，伫立增太息。寒泉泻崇阿，绝壁开古道。暮投渔樵烟，朝拂溪涧藻。征云遘微风，相随越林表。出门闻雁声，客舍非春草。江湖风波轻，梦寐间关杳。苍茫问前途，下视见飞鸟。炎晖焦林木，客子朝雨汗。侧见垂萝静，四岭云气断。幽崖响淙潺，竹泉远分灌。行行度谷口，黯淡惊雷电。马头风云兴，涧底蛟龙见。苍黄顾僮仆，中道已失散。出郭落月辉，涉涧山日昼。客行路纡回，我影忽左右。悬猿啸风枝，飞鸟来烟窦。回瞻寒潭口，潇洒石泉溜。东皋苗尚青，溪南稻多秀。神胆何施为，物情自为候。山行宿常迟，白日忽已坠。美人在天末，明霞倩谁佩。总角事远游，夙昔临东岱。中怀念旧丘，极目炎云外。奈何来豫章，咫尺庾关在。明朝乃回车，转欲向吴会。
由临川北道抵馀干山行五首·其一
作者：方朝
朝代：清

鸡鸣发征夫，驱马万壑黑。仰观参星横，俯怯崖石昃。烽回溪流转，林密寒光逼。空山鸟吟悲，百里无人迹。安知丛莽中，不有猛兽匿。惊风吹客衣，伫立增太息。
由临川北道抵馀干山行五首·其三
作者：方朝
朝代：清

炎晖焦林木，客子朝雨汗。侧见垂萝静，四岭云气断。幽崖响淙潺，竹泉远分灌。行行度谷口，黯淡惊雷电。马头风云兴，涧底蛟龙见。苍黄顾僮仆，中道已失散。
由临川北道抵馀干山行五首·其二
作者：方朝
朝代：清

寒泉泻崇阿，绝壁开古道。暮投渔樵烟，朝拂溪涧藻。征云遘微风，相随越林表。出门闻雁声，客舍非春草。江湖风波轻，梦寐间关杳。苍茫问前途，下视见飞鸟。
由临川北道抵馀干山行五首·其五
作者：方朝
朝代：清

山行宿常迟，白日忽已坠。美人在天末，明霞倩谁佩。总角事远游，夙昔临东岱。中怀念旧丘，极目炎云外。奈何来豫章，咫尺庾关在。明朝乃回车，转欲向吴会。
由临川北道抵馀干山行五首·其四
作者：方朝
朝代：清

出郭落月辉，涉涧山日昼。客行路纡回，我影忽左右。悬猿啸风枝，飞鸟来烟窦。回瞻寒潭口，潇洒石泉溜。东皋苗尚青，溪南稻多秀。神胆何施为，物情自为候。
碧落洞
作者：方朝
朝代：清

日暮棹秋水，烟花满江曲。翠壁何嵯峨，幽岩凿山麓。我来纵游观，天风振樛木。其外不可攀，其内可以屋。洞底上回磴，兹山乃空腹。石阁两三层，苍莲根地轴。香烟老苔藓，佛床女萝绿。老僧击晚磬，寂寞共云宿。
菭
作者：方朝
朝代：清

偶尔逢时雨，延生过井栏。托根多在石，为性不知寒。古洞封长满，阴崖湿未干。是谁留屐印，幽处久盘桓。
藐姑山
作者：方朝
朝代：清

一角青天缺，孤峰补白云。洞深泉自出，山险路难分。日月愁关锁，风雷乱见闻。但令栖隐去，何必遇神君。
黄花亭晚眺
作者：方林
朝代：清

黄花亭上望，城郭倚云间。枫叶红千岭，江流白一湾。归帆下云树，征雁没秋山。月出游人少，行歌独往还。
和伯兄
作者：方根机
朝代：清
体裁：七言绝句

社鼓咚咚酒旆斜，引人信步过邻家。东风费尽吹嘘力，不到春来不著花。
颍上王晋斋先生与榖男书感赋
作者：方根机
朝代：清
体裁：七言律诗

西来万马尽腾骧，剩有韝鹰侧目望。再见吴公求贾谊，空教子固契欧阳。斯文意气云垂海，老我心情雪沃汤。为问桐川家学在，可能下笔补遗亡。
题画
作者：方桂
朝代：清

一带疏林绕碧溪，小桥流水路东西。轻舟荡入烟深处，隔岸茅庐望欲低。
书家信后
作者：方楘如
朝代：清

解韬堕帙几温凉，俎豆深惭畏垒乡。投笔便如书已达，寄邮翻觉事多忘。贫家苦趣多男子，乐府伤心病妇行。何事最牵魂梦在，劬劳母氏倩扶将。
壬子元日
作者：方楘如
朝代：清

炉烧榾柮榜桃符，奈有穷愁岁不除。坐守庚申怜影只，重来甲子当生初。瓮余骨醉轮囷蟹，盘荐鳞鲜泼剌鱼。随例一杯婪尾酒，案头抛卷读残书。
得蒋三湘帆札
作者：方楘如
朝代：清

直似家书到，欢持抵万金。七年生别梦，千里故人心。绛帐思畴昔，青袍叹陆沈。头颅如我辈，惭负寝门深。
三峰台春望
作者：方榖
朝代：清
体裁：五言律诗

杰阁临衢道，楼高足振衣。三峰当槛出，一水抱城归。麦浪连天白，桃溪映日绯。砚池连笔架，相向觉氛稀。
游狮山篆石庵
作者：方榖
朝代：清
体裁：古风

四山攒青冥，连壑断复续。势若蹲狮王，屹如撑鳌足。迤逦折而南，峭萼千寻矗。忽焉幻神工，石篆纷垂玉。半壁腾蛟螭，天经焕梵箓。藤萝不敢侵，旃檀四时馥。花雨散文殊，松龛隐佛屋。素月贴岩飞，孤云傍岩宿。暧暧望村墟，濛濛俯涧谷。天风送潮音，高树钟声肃。静心参妙偈，虚寮恣远瞩。窅然万虑空，遥峰见天目。
白帝子歌
作者：方榖
朝代：清
体裁：古风

四维茫茫渺难极，载方舟兮沿水入。神女璇宫当夜织，倚瑟鸣弦声清冽。知音娱乐恣欢翕，游放沧湄何所息。
和袁简斋先生落花
作者：方正溶
朝代：清
体裁：七言律诗

独对园林感不支，残红零落满阶墀。明妃曲唱离乡日，金谷魂销堕地时。一夜雨偏添别恨，数声莺尚恋空枝。殷勤好向风前约，莫负春来隔岁期。
一树
作者：方正澍
朝代：清

一树红桃覆院门，临阶坐酌玉昆仑。不知花影横襟上，犹认红楼旧酒痕。
东崦
作者：方正澍
朝代：清

溪转忽无际，水与遥天合。平芜绿断处，落日红相接。危亭碧石阑，高低众峰集。岩下秋果落，坐看猿争拾。忆昔此夜行，林凋无留叶。白沙湖上路，红镫岭头塔。举杖叩院门，幽响空山答。
九日过某友山居
作者：方正澍
朝代：清

我懒登高沿俗例，君逢佳节闭门居。竹阴连磴宜添鹤，山影沈溪不碍鱼。诗续催租人去后，菊开送酒客来初。晴窗对坐徵糕字，藤纸零星各竞书。
对联
作者：方正澍
朝代：清
体裁：联

目中敢谓空千古；海外原来有九州。
次山村小店
作者：方正澍
朝代：清

花开何处但闻香，高下崇冈马足僵。山驿罡风吹地白，江村新月到门黄。菜秧伤蠹因无雨，藤实成丹为受霜。年少心情最无赖，乍离乡已梦还乡。
润州怀古
作者：方正澍
朝代：清

燕子矶边泊野航，感时怀古思茫茫。人锄北府新春草，江走南朝旧夕阳。千里断云天浅碧，一番疏雨柳深黄。几回欲学庞公隐，传说长生药有方。
清溪曲
作者：方正澍
朝代：清

兰舟如叶荡春潮，又过清溪旧板桥。楼外赤阑花外阁，销魂凉夜一枝箫。
游紫竹林禅院
作者：方正澍
朝代：清

丁东檐铎雨初晴，云磴盘空接太清。破殿一门吞岭色，小亭终古走江声。渔樵来往能行意，仙佛虚无易得名。石上棋残人散后，隔林落日挂铜钲。
独行
作者：方正澍
朝代：清

鸟语喜新晴，寻花每独行。春烟和野色，夜雨变溪声。敢以贫为病，翻缘酒得名。诗书云有效，偏我负生平。
登永济寺楼书怀
作者：方正澍
朝代：清

危楼突兀贴苍山，卷幔三吴一望间。林鸟忽随霜叶下，江潮自背夕阳还。有涯岁月含愁过，无用文章割爱删。凭眺可怜情作恶，蒲团深羡老僧闲。
超果寺
作者：方正澍
朝代：清

斜门通小径，竹影绿于云。千嶂一亭得，孤花群蝶分。风飘金铎韵，苔绣石碑文。饶有寻秋兴，林端又夕曛。
过天福寺
作者：方正澍
朝代：清

落日沈江破水痕，石梯百级凿崖根。空山云与人争路，破寺风随虎打门。画壁丹青尘漠漠，庭墀松桧雨昏昏。支公鹰马真神骏，此意何人可细论。
镇海楼次亦云韵
作者：方正澍
朝代：清

危阑独倚动愁颜，突兀高楼霄汉间。急水与天争入海，乱云随日共沈山。未知婚嫁何时毕，安得帆樯自此还。烟树怜人频望远，一丛东北隐乡关。
关西书院落成示诸生
作者：方正瑗
朝代：清

西岐圣人邦，治化隆终古。粤自汉唐来，功利杂尊俎。今兹礼乐备，文明会当午。未免征战馀，习俗尚黩武。青袍少业儒，铁衣多擒虏。岂知陕右地，原为理学薮。读书不讲道，忠信便无主。笥中岁赐金，买得百弓土。筑屋跨山河，聊以蔽风雨。矜式祀二贤，诸生聚三辅。学为圣人徒，方圆就规矩。何人非颜曾，何乡非邹鲁。殊途而同归，狂狷各有取。勿谓岐阳遥，流风动钟鼓。
古镜
作者：方正瑗
朝代：清

土花点点上青螺，珠匣尘封委绿莎。绝代应怜颜色少，六宫曾识旧人多。月沈碧海秋无影，云暗沧江水不波。一照尚能愁鬼魅，双盘龙气未消磨。
嘉峪关登筹边楼时宁远查大将军入觐
作者：方正瑗
朝代：清

金锁严关绝塞开，旅人乘兴上楼台。天山雪影浮空去，瀚海风声卷地来。揽辔平生微有志，筹边万里愧无才。遥闻戍鼓传呼急，内召将军拔马回。
度秦峪岭至商州与王刺史
作者：方正瑗
朝代：清

梯云数千级，忽登秦峪顶。群壑马蹄下，商颜尚延劲。风过虎气腥，山荒草木警。民脂竭土祠，落日丹青冷。射矢黄沙冈，鸣钲药子岭。百里多陶烟，十人九垂瘿。下鞍问疾苦，农樵意自聘。刺史政不苛，安居乐乡井。夜黑月未上，灯火散林影。
放罗浮蝶
作者：方正瑗
朝代：清

八幅裙开叶叶新，金笼初放翅如轮。神仙自合离尘网，颜色由来误美人。莫向花边迷旧影，好从洞口觅前身。蛮烟蜑雨还家路，飞破江南一片春。
述母训
作者：方正瑗
朝代：清

藐孤幸有托，一线书种留。辛苦四十年，泪枯心未休。从政居大夫，国恩亦已优。秦中十五城，一箸兼为筹。万命倚生死，焉可私殖谋？大本贵先立，清风领诸侯。廉泉可以饮，腹满他何求。喜儿赤子心，虑儿骨不遒。引索驭奔马，一蹶缰难收。勿逐骁腾飞，信道从天游。上以酬君恩，下以解亲忧。
华岩寺示宗公后人
作者：方正璆
朝代：清
体裁：七言律诗

清原分席到浮山，四代传灯到祖关。再活荆条微妙叶，重开莲叶证生还。幢悬法荫云千壑，锡挂松枝水一湾。冈上枲华岩下桂，参天苍翠许同攀。
六歌·五溪深
作者：方殿元
朝代：清

五溪深，鱼鳖网尽伤人心。伏波昔下槃瓠国，矍铄悲歌夜吹笛。十万征人未尽归，千年流水声凄恻。今时鼠窃是何意，幽谷深山盗名字。东南盗贼应声气，将帅旌旄横满地。官军三载住长沙，万马齐驱非地利。壁垒坚营休士卒，食尽锋摧待其毙。巴陵南畔最卑湿，瘴雨岚风四时急。画角吹残刁斗断，征人相抱旌竿泣。南天杀气操生死，雁飞未到衡阳止。欲寄音书一问家，家过衡阳几千里。
六歌·五羊城
作者：方殿元
朝代：清

五羊城，我生之初犹太平。朱楼甲第满大道，中宵击鼓还吹笙。南隅地僻昧天意，二王赫怒来专征。城中诸将各留命，百万蒸黎一日烹。家家宛转蛾眉女，尽入王宫作歌舞。妙舞娇歌杂鬼哭，疮痍尚在重翻覆。乱后遗黎又仳离，当日哀嫠更茕独。前秋奉母辞乡里，弟妹牵衣怜我姊。日日高楼望母归，谁知魂返烽烟里。魂返烽烟不可知，灵輀倏忽滞三期。何年得度梅关去，泣血浈江向南注。
六歌·吴航头
作者：方殿元
朝代：清

吴航头，日夜滔滔使人愁。夫差当日臣于越，七闽一顾雄心发。乘船直尽大海东，回向中原事征伐。黄池会罢国已空，潮去潮来只明月。太伯子孙尚如此，何况鸿毛窃风起。未许苴茅恋不归，化作战场几千里。海上波涛何日止，欲学田横岂能比。近闻剽掠到循城，科头跣足拥旄旌。吾家去此四百里，乘流一夜能兼程。有姊孀孤弟妹弱，满地兵戈何所托。待得安澜斩鲸鳄，羁旅忧多头亦白。
六歌·洞庭波
作者：方殿元
朝代：清

洞庭波，欲渡不得忧如何。岷峨六月下雪水，九江不流平如砥。朝朝日月镜中开，时时兰芷香风起。自从氛祲飞鲸鳄，白浪如山断衡霍。蛟龙一夜失窟宅，昼日冥冥风雨恶。四山阴火烧白骨，归梦无津湖水阔。夜半寒笳吹一声，哀猿尽叫丹枫脱。湘灵听之罢鼓瑟，九疑无路千峰黑。一时弹断五弦琴，惆怅南风来不得。江南日夜造楼船，澄清望断在明年。羁客穷途谁不老，何日湖边看春草。
六歌·蜀山高
作者：方殿元
朝代：清

蜀山高，年年草木愁旌旄，西风凓冽心烦劳。绝壁岧峣开剑阁，栈道微茫千里窄。哀猿昼昼向人啼，豺虎嗥号夜相索。恨雨愁风魍魉豪，自古何曾帝王宅。当年昭烈汉王孙，羁旅风云无所托。先起奸雄不让人，草庐权定三分策。他如窃据公孙述，只作须臾狐兔窟。英雄步武自堂堂，险阻从来无用物。空使蛇龙作战场，孤儿弱母家相失。不见君乡昔日有望帝，化为杜鹃一何细。日日催归归无计，倒啼血泪三春逝。
六歌·褒斜道
作者：方殿元
朝代：清

褒斜道，三载烽烟令人老。嵯峨云栈四百里，其下黑龙江中水。北走三秦南走蜀，长蛇猛虎盘深谷。张良一烧不可测，顾盼从容得秦鹿。诸葛艰难数出师，大星夜落三军哭。英雄成败且有数，况乃区区一狐兔。黄尘澒洞入秦川，风雪关山劳远戍。铁马回头望陇山，断肠家过秦川路。更有子午与黄金，十里百折伤人心。悬崖峭壁日月黑，使尔战魂招不得。
南湖竹枝
作者：方殿元
朝代：清
体裁：词

佳人结伴似花丛，澄湖南畔采芙蓉。乍触郎舟莫相怪，木兰桡小柰东风。
庐山玉渊
作者：方殿元
朝代：清

高峰入青冥，中断忽云树。屏风九叠间，飞泉半空注。奔腾过万山，至此陡欲住。憧赫侔雷霆，一旦失凭怒。有似千古愤，投入静者虑。两崖青翠映，空色交相寓。淡淡与天空，冥冥写秋素。窈窕散馀波，疑作江汉雨。幽光留人心，不觉白日暮。皎月上澄潭，此身在何处。
征怨
作者：方殿元
朝代：清

怯把金钱卜，春残不道归。昨宵看月晕，枨触几重围。
泊京口怀诸弟
作者：方殿元
朝代：清

西风初起越江头，九月寒波到润州。日落烟迷瓜步远，月高潮涌海门秋。归程客上西津渡，怀古人登北固楼。明日携家寄吴市，雁声南尽不胜愁。
爱妾换马
作者：方殿元
朝代：清

喷日嘶风红叱拨，目似火齐汗似血。屈膝金屏出美人，邯郸下蔡皆称绝。英雄有事在烽烟，红粉生离未足怜。愿将妾织鸳鸯锦，裁作银鞍满月鞯。
狂生
作者：方殿元
朝代：清

独抱瑶琴上讼堂，怀山仍奏紫芝章。狂生不解看颦笑，直道何劳较短长。击柝无官贫仕苦，折腰难去吏情伤。田园一别荒芜尽，况复连年是战场。
秋夜长
作者：方殿元
朝代：清

凄凄者风，胡不自东，不自南，不自北，吹我井上双梧桐。梧桐昨夜飘孤叶，夫婿从军入穷发。两地相思不相见，愁云共掩关山月。飞鸿不我顾，海燕辞巢去。空房蟋蟀鸣，长夜漫漫谁与语？缄情含泪向天诉，苍苍无云复无雨，西有牵牛东织女。
章贡舟中作歌六首
作者：方殿元
朝代：清

空谷号风呼雨入，四山水落千滩急。百丈逶迤不上船，石角飞湍何岌岌。徒御当餐投匕箸，榜人憔悴长裳湿。乱世天心不可知，归路迢迢百忧集。风高白日沈西麓，未到常程不敢宿。残月惨淡落战场，新鬼啾啾为谁哭？孤舟怆恍不得力，远趁前山两三屋。五更豺虎声欲稀，寡妇哀哀叹孤独。喜却小山留我后，倏在我前若驰骤。千折百折舟子疲，我左须臾还我右。日色归心不相及，坐见羲车坠岩岫。天昏月黑风怒号，猛虎长蛇两相斗。水浅泷高围万岭，五年峰火行人静。孤舟独宿黄茅中，狐狸踯躅豺狼猛。四村盗贼横剽劫，长年三老交相警。儿曹痴小不知愁，鼾睡阑干呼不醒。江窄风移万山石，中天无云炎日赤。百口艰难买两舟，雨汗相挥不能食。南望青峰更千叠，渺渺征途何时息。不见人家寄山窟，我独何为叹于役！梦里梅关眼中血，今夜分明在秋月。峰峦樵悴兵戈后，惨淡烟霞写离别。去日板舆素輀返，魂兮归来悄难说。有弟有弟亦夭折，使我肝肠横断绝！
章贡舟中作歌六首·其一
作者：方殿元
朝代：清

空谷号风呼雨入，四山水落千滩急。百丈逶迤不上船，石角飞湍何岌岌。徒御当餐投匕箸，榜人憔悴长裳湿。乱世天心不可知，归路迢迢百忧集。
章贡舟中作歌六首·其三
作者：方殿元
朝代：清

喜却小山留我后，倏在我前若驰骤。千折百折舟子疲，我左须臾还我右。日色归心不相及，坐见羲车坠岩岫。天昏月黑风怒号，猛虎长蛇两相斗。
章贡舟中作歌六首·其二
作者：方殿元
朝代：清

风高白日沈西麓，未到常程不敢宿。残月惨淡落战场，新鬼啾啾为谁哭？孤舟怆恍不得力，远趁前山两三屋。五更豺虎声欲稀，寡妇哀哀叹孤独。
章贡舟中作歌六首·其五
作者：方殿元
朝代：清

江窄风移万山石，中天无云炎日赤。百口艰难买两舟，雨汗相挥不能食。南望青峰更千叠，渺渺征途何时息。不见人家寄山窟，我独何为叹于役！
章贡舟中作歌六首·其六
作者：方殿元
朝代：清

梦里梅关眼中血，今夜分明在秋月。峰峦樵悴兵戈后，惨淡烟霞写离别。去日板舆素輀返，魂兮归来悄难说。有弟有弟亦夭折，使我肝肠横断绝！
章贡舟中作歌六首·其四
作者：方殿元
朝代：清

水浅泷高围万岭，五年峰火行人静。孤舟独宿黄茅中，狐狸踯躅豺狼猛。四村盗贼横剽劫，长年三老交相警。儿曹痴小不知愁，鼾睡阑干呼不醒。
答城中友人见讯之作
作者：方殿元
朝代：清

不到春城五六年，年来生事有谁传？两株陶氏门前柳，一半颜生郭外田。黄鸟风边行乐酒，桃花浪里钓鱼船。翻嫌扬子无佳兴，独坐空亭草《太玄》。
答陈元孝寄约诗邮三作兼柬梁药亭
作者：方殿元
朝代：清

怀人似秋色，日在碧梧枝。吾道自千古，斯文共一时。开春结幽愫，每月联新诗。袖里芳兰乱，馨香好赠谁。江南花色好，南海更便妍。梅风媚长至，桃日艳春前。芳思归词赋，风流入管弦。曲江兴绝唱，和者已千年。我辈无相识，孤音待后人。炼成千岁鼎，谢尽片时春。南郭群为吹，西施独自颦。殷勤寄明月，一月一回新。
答陈元孝寄约诗邮三作兼柬梁药亭·其一
作者：方殿元
朝代：清

怀人似秋色，日在碧梧枝。吾道自千古，斯文共一时。开春结幽愫，每月联新诗。袖里芳兰乱，馨香好赠谁。
答陈元孝寄约诗邮三作兼柬梁药亭·其三
作者：方殿元
朝代：清

我辈无相识，孤音待后人。炼成千岁鼎，谢尽片时春。南郭群为吹，西施独自颦。殷勤寄明月，一月一回新。
答陈元孝寄约诗邮三作兼柬梁药亭·其二
作者：方殿元
朝代：清

江南花色好，南海更便妍。梅风媚长至，桃日艳春前。芳思归词赋，风流入管弦。曲江兴绝唱，和者已千年。
过浈阳峡怀陶苦子
作者：方殿元
朝代：清

独吟江上惜秋光，忆我同声水一方。回首青山看不尽，一帆疏雨过浈阳。
怀古
作者：方毓昭
朝代：清

《长门赋》与《白头吟》，怨悱凄凉变雅音。毕竟古人恩义重，挽回犹可借文心。
閒咏
作者：方毓昭
朝代：清

无聊时复耸吟肩，笔砚常堆短榻前。偶忆《毛诗》心恍惚，呼儿代记在何篇。
归里
作者：方求义
朝代：清
体裁：七言律诗

三年政罢喜忘机，老去仍知竹里扉。携去清风随棹返，添来白发满头归。不妨琴鹤为行李，那计妻孥说是非。力倦眼昏贪稳卧，误传高尚遂初衣。
子规
作者：方泽
朝代：清
体裁：五言律诗

并不关渠唤，春归原有期。因迷回栈路，每到落花时。自说乡心苦，能令客泪垂。何堪将两耳，三月向天涯。
晓发
作者：方泽
朝代：清
体裁：七言绝句

三宿浔阳晚放关，起来身在浪花间。回头已失匡庐面，青入船窗是楚山。
下北高峰
作者：方洄
朝代：清

欲雨不雨天，有影无影树。白云从空来，遮断出山路。
题画扇赠戴松门
作者：方洄
朝代：清

十幅春帆天际飞，篱笆短短隔渔矶。山藏远树云藏屋，村犬无声客到稀。
代刘伯士题肇庆披云楼
作者：方浚师
朝代：清
体裁：联

刚逢素月流天，更上一层，尊酒有谁邀太白；拟种碧桃满树，登兹四望，名花知我是刘郎。
代张丙炎挽李鸿章母联
作者：方浚师
朝代：清
体裁：联

以首揆奉耄耋亲，汉廷视冯勤，唐室视赵隐；颁手诏表珩璜德，义方征左氏，淑慎征毛诗。
代林竹溪挽李鸿章母联
作者：方浚师
朝代：清
体裁：联

香雨暮春初，怅瑶池琼岛，鸾鹤齐迎，遽驾仙舆归碧落；福星中夏仰，愿玉友金昆，麒麟双画，大书阡石奠黄封。
代毛鸿图祝杨石舫父母双寿联
作者：方浚师
朝代：清
体裁：联

福相荷丝纶，忆龙门校士，虎帐谈兵，廿年听齐鲁讴歌，至海至河称父母；寿星躔轸翼，羡鸿案相庄，凤毛继起，一曲和潇湘云水，鼓琴鼓瑟庆神仙。
代胡燏棻题天津浙江会馆戏台联
作者：方浚师
朝代：清
体裁：联

箫管庆升平，演来水调歌头，唤鹦鹉衔杯，联袂衣裳评北谱；楼台新结构，最好金灯花下，看氍毹贴地，淡妆浓抹说西湖。
代长善挽王凯泰联
作者：方浚师
朝代：清
体裁：联

两首赠别诗，缅羊城交谊曾联，何日同舟，此语伤心成绝望；千秋表忠观，念闽海讴思倍切，临风奠酒，知君含笑慰生平。
宝应寄寓门联
作者：方浚师
朝代：清
体裁：联

作唐一经，读宋五子；观风十稔，爱日三春。
寿州珍珠泉联
作者：方浚师
朝代：清
体裁：联

卅年治水竟难归，看丛桂依然，霜雪盈头怜我老；一勺贪泉差免污，试烹茶坐此，薏珠到眼有人知。
岭西道大堂联
作者：方浚师
朝代：清
体裁：联

曾踏软红尘，只不忘药砌薇阶，十载文章纶阁静；勉为清白吏，好记取韶山端水，两番兄弟绣衣来。
岭西道头门春联
作者：方浚师
朝代：清
体裁：联

十三年忝掌丝纶，曾赋早朝诗，尚余袖底炉烟，囊中银管；万千家共跻仁寿，愿斟元日酒，好劝农勤稼穑，士乐弦歌。
岭西道头门联
作者：方浚师
朝代：清
体裁：联

獬豸一官清，朗洁岭云知我意；羚羊双峡迥，澄泓江水鉴臣心。
岭西道署仪门联
作者：方浚师
朝代：清
体裁：联

重门洞开，要事事勿负寸心，方称良吏；高山仰止，莫矜矜不持一石，便算清名。
岭西道署花园联
作者：方浚师
朝代：清
体裁：联

胜地近七星，看云影岚光，公暇却宜邀客赏；好春当二月，喜风和日暖，我来刚值课农时。
扬州平山堂联
作者：方浚师
朝代：清
体裁：联

冈形似蜀，山色连吴，极目对峰峦，已胜一窗供谢眺；江上飞云，槛前修竹，高吟忘主客，有谁七字继苏髯。
扬州平山堂联
作者：方浚师
朝代：清
体裁：联

自张唐民偕梅宛陵游，斯堂乃因人重；有苏长公和王巨卿作，吾曹毋以诗鸣。
挽仰昕侄媳王夫人联
作者：方浚师
朝代：清
体裁：联

在粤勤定省，寓湘敦节俭，赴甘陇历辛劳，宗族称贤，更难忘六载京华，绕膝最为吾母爱；事亲尽孝诚，相夫著敬庄，教儿孙兼顾复，死生顿隔，且撰就一篇家传，伤心怕遣阿翁知。
挽何子永朱太夫人联
作者：方浚师
朝代：清
体裁：联

齑盐中馈，纺绩长宵，贤母独劳心，最难教子清廉，一代鸿儒表风轨；芝诰五花，萱龄百秩，文孙齐绕膝，讵意消寒时节，九天凤吹迓云车。
挽何应祺联
作者：方浚师
朝代：清
体裁：联

一事最伤心，检匣中矮札长笺，敢忘良友；七言成谶语，问世上封侯登第，岂尽传人。
挽何廷谦联
作者：方浚师
朝代：清
体裁：联

节院最辛劳，定知五省孤寒，瞻望使星齐洒泪；草堂归未得，默数卅年交谊，从今人日怕题诗。
挽倪文蔚妻方夫人联
作者：方浚师
朝代：清
体裁：联

闻君留得荆钗，卅载瘁身心，遗范定传家内外；顾我恸深萱荫，两行余血泪，招魂分洒粤东西。
挽冯誉骥联
作者：方浚师
朝代：清
体裁：联

持节莅公乡，记斟绿蚁论心，早安排十载东山，千秋北海；盖棺悲客馆，那要青蝇作吊，只惆怅二分明月，一点文星。
挽刘树君妻宋夫人联
作者：方浚师
朝代：清
体裁：联

紫诰仰天题，最难二品崇封，生平眉展；青琴余物在，料得五羊贤守，死别心悲。
挽叶大同联
作者：方浚师
朝代：清
体裁：联

西岭知君，屡有荐书惭许郭；南交摄宰，何堪治谱失龚黄。
挽吴元炳联
作者：方浚师
朝代：清
体裁：联

我怀桑梓，公念葭莩，烹鲤感殷勤，咫尺之书前日到；门第金张，词臣颇牧，骑鲸游汗漫，十三此夜大星沉。
挽妻孙夫人
作者：方浚师
朝代：清
体裁：联

扶病侍灵舆，幸携佳婿佳儿，茶汤手奉，含敛躬亲，只伤心丹药难凭，竟尔仙乡迎孝妇；方春惊噩耗，倘见先公先母，兰膳如生，清温犹昔，但道我白头无恙，莫教泉壤念衰孤。
挽孙传樾联
作者：方浚师
朝代：清
体裁：联

停云京国，听雪章门，更经话雨秦淮，往事怕重论，老我空挥双眼泪；湛露鸾纶，观风豸绣，正展凌霄鹏翼，降年胡不永，知君难忘七旬亲。
挽孙家珏联
作者：方浚师
朝代：清
体裁：联

以秀才官二千石，遇诚荣哉，曾记得风檐共草、水榭看花，何等豪情逸兴，蓦地里乡关频战伐，羡书生投笔，入参幕府，元戎赏鉴，争列剡章，抚字正劳心，讵梦中旗鹤先迎，可怜嵇阮深交，长笛一声添旧恨；随名王获数万俘，功亦伟矣，怎禁他蜣吉转丸，蚍蜉撼树，竟教换羽移宫，荷天恩甘陇再驰驱，奈贺兰山险，藏遍么么，灵武城空，荒连沙漠，弥留难瞑目，况堂上金萱垂暮，顿使崔卢增恸，素琴三叠发新吟。
挽孙家谷联
作者：方浚师
朝代：清
体裁：联

君曾奉使西洋，历十四万里行程，海上御长风，宣布皇仁，乌弋黄支咸受吏；我忝提刑北地，值三五中秋佳节，樽前延皓月，忽惊噩耗，苍葭白露倍伤神。
挽孙稼生从母陈太夫人
作者：方浚师
朝代：清
体裁：联

与吾母同气连枝，筹开九秩，膝长九男，九五福备在一身，正九月霜华，伤心九日樽前，尚插茱萸悲阿姊；教儿孙登科及第，学富四诗，誉全四德，四三年寄居八宝，证四时佛果，含笑四禅天上，定拈エ卜礼空王。
挽家仰昕大侄联
作者：方浚师
朝代：清
体裁：联

君目瞑乎，蜀道啼鹃空洒血；我心悲矣，端江烹鲤正来书。
挽家友兰二兄联
作者：方浚师
朝代：清
体裁：联

钩缗耒耜，未遂归田，展往复遗书，我伤昔者应散骑；孝友和顺，见称合族，壮生平笃行，公乃今之徐赞皇。
挽家少屏侄孙联
作者：方浚师
朝代：清
体裁：联

人生至此竟难论，心伤万里鱼书，敢使而翁沧海寄；地下招魂知恸否，指引两行鸾X，好随吾母故乡归。
挽张丙炎母李太夫人联
作者：方浚师
朝代：清
体裁：联

板舆未莅，鹤吊俄来，德媲范夫人，转瞬百龄兼五福；简牍陈情，雁行先断，诗吟孟贞曜，伤心寸草报三春。
挽张兆栋母宋太夫人联
作者：方浚师
朝代：清
体裁：联

郑魏国画荻兼父师，九重纶诰，备荷恩荣，阡表待雕镌，南峙泷冈同不朽；庾叔褒刈荆诫兄女，十载葭莩，多蒙奖掖，薤歌挥涕泪，北随邞水一齐寒。
挽张树声母李太夫人联
作者：方浚师
朝代：清
体裁：联

卅年恭俭，邻里钦崇，记当矛马纵横，煮粥活鸿嗷，到处烽烟惊战鼓；八座起居，门闾光大，成就杜羊节概，生天来鹤吊，满城风雨送铭旌。
挽张树珊联
作者：方浚师
朝代：清
体裁：联

识面我无缘，名在江淮，百战功勋万人敌；出师公未捷，气吞云梦，一生忠勇九重知。
挽方浚颐联
作者：方浚师
朝代：清
体裁：联

四朝耆旧，一代文人，有诏拜原官，海内竞传唐介起；十载清风，五更晓月，寄诗怀阿弟，匣中留与惠连悲。
挽晏端书联
作者：方浚师
朝代：清
体裁：联

惟公是南极一星，记御李膺车，三载屡陪文字饮；许我作东还七友，曾留裴楷象，九秋怕展画图看。
挽李常华联
作者：方浚师
朝代：清
体裁：联

服官阅二十余年，宣勤象译，奉使驼山，画策济艰难，梅录闻风称景略；判袂在五千里外，方握豸章，遽骖鹤驭，吟诗挥涕泪，枫林落月梦青莲。
挽李福泰联
作者：方浚师
朝代：清
体裁：联

棘院幸追随，登楼赏月，把酒论文，忆五夜秋风，回首可怜成梦里；桂林移使节，坠雨才歌，落星遽赋，对一江春水，伤心犹自盼公归。
挽李菡联
作者：方浚师
朝代：清
体裁：联

帝眷卅二载耆臣，宣劳冬部，久羡盛名垂，况爱士欧阳，泽流皖水，焚香清献，誉遍巴江，报国效驰驱，最堪钦醇谨老成，宠贲丝纶邀定论；我是十三龄弟子，记领春风，颇惭虚坐了，念飘零王粲，兵燹无家，牢落杜陵，文章憎命，抚棺余涕泪，只嬴得感恩怀旧，愿传衣钵到来生。
挽李鸿章母联
作者：方浚师
朝代：清
体裁：联

桑梓久蒙庥，遽惊萱草霜凄，辍社停舂，遍皖水十三州士女；棣棠同秉节，更见兰芽日茂，承家报国，偏箕畴九五福荣哀。
挽杨庆麟母沈太夫人联
作者：方浚师
朝代：清
体裁：联

文母有恩言，教扶鸠杖，毋急先征，淑景记梅关，照眼万花迎爱日；词臣承懿训，正展鸿猷，遽来鹤吊，风诗诵谖背，伤心寸草恋慈云。
挽梁檀圃母凌太夫人联
作者：方浚师
朝代：清
体裁：联

子为京兆不疑，爱日陈情，方欣福备林壬，八秩萱帏绵后叶；我愧南州徐孺，临风遥奠，刚值节过端午，一樽艾酒当生刍。
挽王凯泰联
作者：方浚师
朝代：清
体裁：联

山色苍凉，两点金焦虚旧约；天恩稠叠，八闽俎豆有新祠。